
	ДЭЛХИЙД ХАМГИЙН БАЯН ХҮН

	“Прогресс” хэвлэлийн газраас Москва хотноо 1981 онд эрхлэн хэвлүүлсэн “Валентин ЗОРИН : ТЭРБУМТАН НОЁД” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЗОХИОГЧООС

	Монголын уншигчдад толилуулан буй энэхүү номд зохиогч Америкт хэд хэдэн удаа аялан очих үедээ үзэж харж байсан өнөөгийн Америк орны тухай, хэдийгээр энгийн нүдээр ялган танихад хэцүү боловч асар их эрх мэдэлтэй байдаг хүмүүсийн тухай өгүүлэх болно.

	...Цаг хугацаа хурдан өнгөрөх юм. Тэр нь нарийн ажиглавал эрин үеүдтэй үнэхээр шууд холбоотой боловч асуудал, эрин үед үл хамаарах туйлын үзэгдэл мэт санагдана. Учир нь гэвэл хүн төрөлхтөн хөгжин дэвшихийн хэрээр цаг хугацаа товчлогдож, түүний явц бидний харсаар байтал тийрэлтэт хөдөлгүүрээр жолоодогдох мэт хурдсан байна. Өнөө үед нэг жилийн дотор болж өнгөрч байгаа үйл явдал үүнээс жаахан өмнө бол арван жилийн дотор, зарим нь зуун жилийн дотор ч бараг багтахгүй байх сан билээ.

	Энэхүү ном орос хэлээр анх хэвлэгдэн гарснаас хойш тийм ч удаагүй байна. Гэвч одоо монгол уншигчидтай уулзахаар бэлтгэж байгаа болохоор зохиогч өнгөрсөн энэ хугацаанд юу өөрчлөгдөв гэдгийг хэлэх ёстой. Номонд орсон зарим баатрууд таалал төгсөж, нөгөө зарим нь улс төрийн тавцангаас зайлуулагдаж, өнөөдөр вашингтоны «засгийн эрх мэдэл» барилцан байгаа шинэ хүмүүсээр солигджээ. Зарим нь нэр төрөө алдаж, вашингтоны гадаад засал өөрчлөгдөн, вашингтоны улс төрийн жүжиглэлд өчигдөрхөн гол үүрэг гүйцэтгэж байсан хүмүүс өөрийн эрхгүй алс бөглүү мужуудад зайлуулагджээ. Гэтэл нөгөө зарим нь бөглүү мужаа Цагаан байшингийн тасалгаагаар сольж амжсан байна.

	Тэглээ ч гэсэн зарим гадаад төрх байдал нь өөрчлөгдөж, хүмүүс нь халагдаж, солигдсон ч тэндхийн гол зүйл чухал холбогдлоо өчүүхэн ч алдаагүй, өөрчлөгдөөгүй хэвээр байгаа учир энэ номоо монгол уншигчдад толилуулахдаа зохиогч миний бие зориг алдаад байх юм алга аа.

	Хол газар явгаар буюу мориор аялагч хүний замд нэг хэсэг мод, сөөг өнгөрөхөд дахиад л мод, сөөг гарч ирж, дов толгод, гол мөрөн олныг өнгөрөөх боловч олон өдөр яваад ирэхийн цагт байгалийн тэр байдал нүдний өмнө нэгэн л хэвээр давтагдан байдаг шүү дээ. Ингэхлээр эцсийн эцэст асуудлын мөн чанар ганц нэг хүнд байдаггүйн нэгэн адил ганц нэг модонд байдаг биш байх нь ээ. Асуудлын мөн чанар түүнээс том зүйлд, чухал зүй тогтол, ерөнхий дүр зурагт байдаг ажээ.

	Энэ ном уншигчийн гарт анх очиж байх үед Далласт алагдсан америкийн төрийн тэргүүн Жон Кеннедийи халаанд гарч ирсэн Линдон Жонсон Цагаан байшинг эзэгнэж байлаа. Засгийн эрхэнд гарах гэж олон жил тэмүүлсэн, эрх тушаалд хязгааргүй шунагч Жонсон Америкийн түүхэнд түүний хамгийн алдартай ерөнхийлөгч болно гэж мөрөөддөг байлаа. 1969 оны намрын хуучаар би тэр үед ерөнхийлөгч агсан Жонсоны мэдэлд байсан Техас дахь хөдөө аж ахуйн фермд хүрэлцэн очсон юм. Эрт өтөлсөн, ядруу биетэй, цог нь буурсан нүдтэй хүн намайг угтан уулзсан билээ. Тэр хүн Жон Кеннедийн нэгэн адил Цагаан байшинг сайн дураараа орхиж яваагүй боловч хэрэв АНУ-ын 35 дахь ерөнхийлөгч Жон Кеннеди энэ номд учрыг нь өгүүлэх хуйвалдаанаар засгийн эрхнээс зайлуулагдсан бол Линдон Жонсон Вьетнамд хийсэн түрэмгий дайны цуст ажиллагаанд түүнийг түлхэн оруулсан алдааныхаа золиосонд зайлуулагдсан билээ.

	Цагаан байшинд Линдон Жонсоны халаанд Ричард Никсон гарч ирэв. Никсон түрүүчийнхээ хүний адил эрх тушаал эзэмших дээгүүр төлөвлөгөөтэй байсан болохоор өмнөх хоёр ерөнхийлөгчөөсөө илүү амжилт олно гэдэгт итгэж байсан юм. Гэвч энэ номд өгүүлснээс арай хожим болсон ч гэсэн дахин улс төрийн сүйрэл болсон бөгөөд тэр нь Никсонтой бүр ч шууд холбоотой байлаа.

	1974 оны наймдугаар сарын 9-ний тав дахь өдөр билээ. Америкийн Нэгдсэн Улсын 37 дахь ерөнхийлөгч Ричард Никсоны хувьд тэрхүү тав дахь өдөр үнэхээр ёрын өдөр болсон юм. Тэр бол түүний албан тушаал дэвших, унахыг заасан хамгийн ёрын өдөр байлаа. Тэр өдөр түүний ерөнхийлөгчийн албан тушаал нэр төргүй дууссан юм. Тэр өдрийн орой Никсон засгийн газрын хуралдааны танхимд орж иржээ. Тэнд сайд нар, сенат ба төлөөлөгчдийн танхимын удирдагчид цугларсан байлаа. Никсон бөгтийн, зовуурьтайяа инээмсэглэн ширээний хажуугаар явж, түшлэгтэй сандал дээр суужээ. Эзлэн суухын төлөө олон жилийн турш юу ч хийхээсээ буцахгүй байсан тэр сандал дээрээ сүүлчийнхээ удаа суусан нь тэр ажээ. Ерөнхийлөгч удтал юу ч хэлж чадахгүй шаналан суужээ. Дараа нь тэр зангирсан хоолойгоор: «Намайг ямар хувь заяа хүлээж байгааг би цөмийг мэдэж байна. Би тэмцлээс зайлсхийх гэсэндээ биш, харин ерөнхийлөгчийн албан тушаал бол ямар ч хүнээс дээгүүрдсэн зүйл мөн гэдэг санааны үүднээс ерөнхийлөгчийн албан тушаалаас огцрохоор шийдэв. Улс орон маань хагаралтай байх явдлыг би хүлцэн тэвчиж чадахгүй» гэжээ.

	Үгийн их мастер Никсонд үндэстний нэгдэл гэж хоосон хашхирахаас цаашгүй байжээ. Улс төрийн их бодлоготон тэр хүн энэ удаа ч практик чанарын асуудлыг удирдлага болгон ярьсан байна. Никсон уг хуралдаанаас өмнө олон өдрийн турш конгрессоос ерөнхийлөгчийг огцруулах тухай санал хураахад хүрвэл найдвар тавьж болох эсэхийг мэдэхийн тулд төлөөлөгчдийн болон сенатын танхимын гишүүдийн саналыг тоолж, цэгнэн үзжээ. Дараа саруудад нь түүний дотнын туслагчдын нь ярьж байснаар, Никсон бүх ажлаа орхин Цагаан байшингийн Зууван хэлбэртэй танхимд олон цагаар сууж, өврийнхөө дэвтэрт олон хүний нэр, тоо жагсаан, нэг найдвар тавин, нэг сэтгэлээр унан байжээ. Конгрессын гишүүн бүрийн байр суурийг тэр олон удаа бодож үзжээ. Тэгээд Никсон эцсийн эцэст Цагаан байшинд үлдэхийн тулд сенатад ч, төлөөлөгчдийн танхимд ч зохих тооны олонхын санал авч чадахгүй юм байна гэсэн сэтгэл гонсойм дүгнэлт хийжээ.

	Ерөнхийлөгчийн албан тушаалыг сайн дураар орхихоор шийдсэнээ цугларагсдад мэдэгдээд, хагас цагийн дараа телевизээр үг хэлж, өөрийн шийдвэрийг зарлан мэдэгдэх болно гэж Никсон хэлжээ. Америкт их шуугиан дэгдээсэн «Сүүлчийн өдрүүд» гэдэг номыг зохиогчид, дараа нь юу болсныг бичихдээ: 

	 

	«Ерөнхийлөгчийн хоолой нь сөөнгөтөж, нүдэнд нь нулимс цийлгэнэн, тасалгаанд чив чимээгүй болсон байлаа. Ерөнхийлөгч тойрон зогсох хүмүүсийн дундуур өнгөрч гарах хаалга руу зүглэсэн боловч хаалгаа ололгүй зогсосхийн яах ч учраа олохгүй эргэн тойрон ажиглан харав. Нууц албаны төлөөлөгч түүнийг гараас нь хөтлөн хаалгаар гарч хажуугийн өрөөнд оруулав.

	— Би салхинд цохиулсан бололтой. Хамар битүүрээд, нэг л биш гэж тэр хажуугийн өрөөнд нь хүлээж байсан хамгаалах албаны даргад хэлж байлаа. Никсон биеэ барьж чадахгүй цурхиран уйлж байсан бөгөөд хамгаалах албаны офицер түүнийг Зууван хэлбэртэй танхимд дагуулан оруулж, хаалгыг нь битүүлэн хаалаа. Ерөнхийлөгчийг телевизээр үг хэлэхэд нь бэлтгэх ёстой нүүр засагчийг тэнд авчирсан байлаа. Гэвч ерөнхийлөгч цурхиран уйлж бие нь чичрэн байснаас нүүр засагч юу ч хийж амжсангүй. Никсон арай гэж биеэ тайвшруулан, АНУ-ын ерөнхийлөгчийн хувиар америкчуудын өмнө сүүлчийн удаа харагдахын тулд телевизийн нэвтрүүлэх ширээнээ суужээ» 

	 

	гэжээ.

	Иймэрхүү маягаар бичсэн зүйлс Америкт сүүлийн жилүүдэд их гарсан билээ. «Уотергейтийн шившигт явдлын» өдрүүдэд ерөнхийлөгч Никсон юу гэж ярьж байсан, уг явдлыг түүний гэр бүлийнхэн юу гэж үзэж байсан, түүний сайд, туслагчид ямархуу байдалтай байсан гэх зэргээр авах, хаях юмгүй олон зүйл бичсэн байдаг. «Уотергейтийн шившигт явдлын» олон өрнөлүүдийн тухай багагүй бичсэн байх боловч америкийн төрийг донсолгосон тэрхүү дотоод улс төрийн гүн гүнзгий хямрал гарах болсны учир, түүний жинхэнэ шалтгааны тухай америкийн хөрөнгөтний утга зохиолд огт бичихгүй, бичсэн ч тун бүдэг байдлаар бичиж байгаа юм. Гэтэл АНУ-ын улс төрийн түүхэнд анх удаа ажлаа хийж байсан ерөнхийлөгчийг огцруулах болсны жинхэнэ шалтгаан нь ерөнхийлөгч америкийн хуулийг зөрчсөн явдал биш болох нь үнэхээр мэдээж хэрэг билээ. Сүүлийн арваад жилд иймэрхүү явдалд, бүр улс төрийн шившигт түүхэнд нэр нь холбогдолгүй өнгөрсөн нэг ч ерөнхийлөгчийг нэрлэн хэлэхэд хэцүү юм.

	Америкийн улс төрийн амьдралын хувьд «уотергейтийн хэргийн» цаана эрх зүй зөрчсөн ер бусын явдал байсан билээ. Түүний шалтгаан үлэмж гүнзгий бөгөөд тэр нь ихэнхдээ АНУ-ын хүчирхэг, нөлөө бүхий хүчнүүдийн хооронд болж байдаг хурц тэмцэлтэй үндэс холбоотой юм.

	Та бүхэн энэхүү номыг уншаад тэдгээр хүчний тухай, мөнгө, эрх мэдлийн төлөө тэд хэрхэн тэмцэлдэж байдаг тухай зарим зүйлийг олж мэдэх болно. Далдын тэр хатуу ширүүн тулаан хэрхэн Жон Кеннедийн амь насанд хүрсний шалтгаан, хуйвалдаан гаргах гол гогцоо болж өгснийг та бүхэн олж мэдэх болно. Ричард Никсоныг улс төрийн талаар устгасан хүч бол далласын аллагын цаана нуугдан, засгийн эрхийн төлөө амь өрсөн тулалдаж байсан тэр л хүч байсан гэж хэлэхэд би үнэн байдлаас огтхон ч гажсан болохгүй билээ. Гагцхүү өөр нөхцөлд, өөр хэлбэрээр, өөр хүмүүс оролцон улс төрийн жүжиг л давтагдаж байна гэсэн үг.

	Америкийн үйлдвэр - санхүүгийн том эздийн хэт даварсан, тодорхой бүлгийн санаанд таалагдаагүй Жон Кеннедид тохиолдсоны нэгэн адил өөрсдийн олз ашгийг зэвсэглэлээр хязгааргүй хөөцөлдөх явдалтай холбогчид өнөөгийн дэлхий дахины бодит байдлын улмаас Ричард Никсоны улс төрийн чиг шугамыг улайран эсэргүүцэх болсон юм. 1963 онд болсны нэгэн адил 11 жилийн дараа Никсоны төлөөлсөн калифорнийн банкны эзэд улсаас дэндүү их хишиг хүртэж байна, өөрсдийгөө бага хувь авч байна гэж үзсэн монопол бүлгүүд энэ удаад АНУ-ын 37 дахь ерөнхийлөгчийг засгийн эрхээс огцруулахын тулд улс төрийн хуйвалдаан зохион байгуулсан юм. Нөхцөл байдал, оролцсон хүмүүс нь өөрчлөгджээ. Харин америкийн улс төрийн үйл явцын зүй тогтол, том капиталын эздийн хэрэглэдэг арга нь хэвээр үлджээ. Монголын уншигчид далласын хуйвалдаанд зориулсан энэ номын хуудаснуудыг уншиж үзээд Жон Кеннедийг алсан хэрэг, Ричард Никсоныг засгийн эрхээс зайлуулсан явдал хоорондоо адил төстэй болохыг дорхноо ойлгож мэдэх болно.

	1963 оны намар Техас муж улсын санхүүгийн төвд ерөнхийлөгч Кеннедийг алсан явдал бол гунигт явдлын төгсгөл байснаасаа илүү америкийн улс төрийн цаад талд энэ орны хүчирхэг, нөлөө бүхий хүчнүүдийн хооронд болж байсан хайр найргүй, ширүүн тэмцлийн эхлэл байсан юм. Америкийн Нэгдсэн Улсын 35 дахь ерөнхийлөгчийг Цагаан байшингаас хүчээр зайлуулсан явдал бол дараагийн жилүүдэд нь улам хурцдаж, өнөөгийн өдөр хүртэл үргэлжилсээр байгаа тэрхүү тэмцлийн зөвхөн анхны алхам, анхны дээд туйл төдий юм. Та бүхний унших гэж байгаа энэхүү номд бичсэн энэ нэгэн үйл явдал бол зөвхөн болж өнгөрсөн түүх биш, харин тэрхүү үйл явдлын гинжин холбооны анхны гогцоо нь байгаа бөгөөд сүүлчийн гогцоо нь хараахан хийгдээгүй байна.

	АНУ-ын монопол хөрөнгөтний эрх ашигт үнэн, итгэлтэй зүтгэж байсан Жон Кеннеди, Ричард Никсон хоёр улс төрийн бодлоготны сайн санааны үүднээс биш, харин олон улсын тавцан дээр бий болсон бодит байдал, хүчний байрлалыг бодитойгоор үнэлэн үзэх гэсэн эрмэлзлийн үүднээс хийсэн алхам болох олон улсын түгшүүртэй байдлыг намжаахад чиглэгдсэн тэдний алхмуудад дургүйцсэн явдал тэднийг засгийн эрхээс зайлуулахад хүргэсэн улс төрийн хуйвалдаан хийхийн нэг чухал шалтгаан байсан бол түүнээс дутуугүй өөр нэг чухал шалтгаан бол америкийн капиталын хүчирхэг монопол нэгдлүүдийн хооронд үхэх, сэхэхээ үзэлцсэн хурц өрсөлдөөнт тэмцэл байсан билээ.

	Төрийн аппаратад чухал албан тушаал эзэлсэн хүмүүст чухал давуу тал олгодог юм. Америкийн Нэгдсэн Улсын ерөнхийлөгчид өөрийн өндөр байр суурийг тодорхой хүчинд зориулах үүрэгтэй байдаг нь жам билээ.

	Өнөөгийн Америкийн Нэгдсэн Улсад улс төрийн тэмцэл хийхэд асар их хөрөнгө шаардагдаж байна. Олон арван сая долларт хүрдэг сонгуулийн кампанийн өртөг нь ерөнхийлөгчийн албан тушаалд горилсон этгээдүүдийн амин хувийн хөрөнгөөс төдийгүй, засгийн эрхэнд ээлжлэн орж байдаг бүгд найрамдах болон ардчилсан намуудын хөрөнгөнөөс давж байдаг. Том капитал эзэмшигчдийн зүгээс олон саяын их өглөг авахгүйгээр АНУ-ын нэг ч улс төрийн кампани амжилттай явуулах боломжгүй юм. Сонгуулийн тэмцэлд улс төрийн авьяастнууд ялахаасаа илүү өнөөдрийн Америкт сая сая доллароор тооцогдох хамгийн их хөрөнгөтэй тал нь ялах явдал жам болжээ. Чухам тийм учраас АНУ-ын сонгогдсон ерөнхийлөгч бүрийн ар талд шадар хүнээ дэмжихэд мөнгө хайрлахгүй үйлдвэр - санхүүгийн тодорхой бүлгүүд зогсож байлаа.

	Жишээ нь бостоны мундагчуудын нэг болох эцэг Жозэф Кеннедийн хуримтлуулсан асар их хөрөнгөн дээр суусан Жон Кеннеди - засгийн эрхийн төлөө тэмцэхдээ зөвхөн өөрийн капиталд төдийгүй, Уолл-стритийн банкнуудын санхүүгийн өгөөмөр дэмжлэгт тулгуурлаж байв. Цагаан байшинд түүний халаанд гарч ирсэн Линдон Жонсон Техасын үйлдвэр, банкны эздийн хамгийн баян нэг нэгдлийн эрх ашгийг Вашингтонд төлөөлж байлаа. Калифорнийн банк, аж үйлдвэрийн эздийн өөр нэг хүчирхэг монопол нэгдлийн толгойлогчид олон арван сая доллар мэдэлд нь шилжүүлсний ачаар Ричард Никсон дэвшин гарч ирсэн байна. Хэрэв хэд хэдэн шалтгааны улмаас Нэгдсэн Улсын Өмнөд мужуудын тэрбумтнууд болон Уолл-стритэд тэргүүлэх хүчний нэг болж байгаа Рокфеллерийн гэр бүлийнхэн Картерийг сонгохоор хүчээ нэгтгээгүй сэн бол АНУ-ын 39 дэх ерөнхийлөгч Жеймс Эрл Картер хэзээ ч улс төрийн хувьд далдаас өндийн босож чадахгүй байх байсан.

	Америк улсын мөнгөний хаадын засгийн эрхийн төлөө тэмцэлд АНУ-ын голлох монопол нэгдлүүдийн хоорондын хурц ширүүн өрсөлдөөн олон зүйлийг тайлбарлаж өгнө. Тэд ангийнхаа нийтлэг эрх ашгийн үүднээс нэгдсэн боловч цэргийн захиалга олж авах, америкийн хилийн чанад байр суурьтай болох, тэдний эрх ашгийг хамгийн сайнаар хамгаалах боломж олгодог засгийн газрын аппаратад албан тушаал олж авах зэрэг улсаас хамгийн их хишиг хүртэхийн тулд хоорондоо амь өрсөлдөн хэмлэлддэг юм.

	Америкийн монопольтны «Уолл-стритийн бүлэглэл» хэмээн нэрлэгдэх болсон улс орны зүүн хойд нутагт байдаг хэд хэдэн гэр бүл олон арван жилийн турш америкийн эдийн засаг, улс төрийг дангаар ноёрхож байлаа. Морган, Рокфеллерийнхан, Дюпон, Меллоныхан, Форд, Гарриманыхан улс орны эдийн засгийн бүх амьдралыг гартаа атгаж, ерөнхийлөгчид, сайд нар, мужийн дарга нар болон элчин сайдуудыг өөрсдийн үзэмжээр томилдог байв. Тэдгээр гэр бүлийнхний үйл ажиллагааны тухай их бичсэн байдаг билээ. Энэ номыг зохиогч би хүртэл «Америкийн далдын хаад ноёд» гэдэг номдоо тэдний тухай бичсэн юм.

	Гэвч сүүлийн жилүүдэд Калифорни, Техас болон Чикаго, Кливлендийн тэрбумтнууд болох монопол шинэ нэгдлүүд тайзан дээр гарч ирлээ. Цэргийн захиалга болон нефтийн гүйлгээнээс хагартлаа баяжсан тэд олз ашигт ч, улс төрийн эрх мэдэлд ч өөрсдийгөө оролцуулахыг шаардах болсон юм. Америкт нэрлэдгээр «хуучин», «шинэ» мөнгөний туламнуудын хоорондын тэмцэл Америкийн улс төрийн олон үйл явдлын хөдөлгөгч хүчин болжээ. Техасын Даллас хотод Жон Кеннедийн алагдсаны дараа чухамхүү техасын нефтийн эздийн төлөөний этгээд болох Линдон Жонсон Цагаан байшинд түүний халааг авсан явдал тохиолдлын хэрэг гэж үү. Уолл-стритийн банкны эзэд, Техасын тэрбумтнууд, Калифорнийн цэргийн аж үйлдвэрийнхний хоорондын хурц ширүүн өрсөлдөөнт тэмцлийн үр дүнд калифорнийн Ричард Никсон дэвшин гарч ирсэн билээ. Өмнөдийн бас нэг этгээд болох Картер Цагаан байшинд суух болсон явдал бол мөн л Америкийн Нэгдсэн Улсын монопол махчингуудын хоорондын засгийн эрхийн төлөө догшин ширүүн тулалдааны илрэл мөн. Далласт гарсан буун дууг тохиолдлын явдал гэж үзэж болохгүй нь ийм учиртай билээ. Тийм ч учраас «Тэрбумтан ноёд» гэдэг номд өгүүлсэн зүйлс америкийн улс төрийн амьдралын зальжин сүлжилдээг сайн ойлгоход нь монголын уншигчдад туслах ёстой юм.

	Харин яагаад «Тэрбумтан ноёд» байдаг бил ээ?

	Олон жилийн турш дэлхийн том хөрөнгөтний нэрсийн жагсаалтад нэр нь бичигдсэн нефтийн хаан Жан Поль Гетти надтай уулзах үедээ:

	— Америкт намайг хэн гэж нэрлэдгийг мэдэх үү? хэмээн асууж байсан юм. Тэгж асууж байхдаа тэр завшигч этгээдийн ихэвчлэн хүйтэн хөндий байдаг царайд нэрд гарсандаа сэтгэл хангалуун байгаа байдал тодорч, онигор хурц нүд нь гялалзан: Тэрбумтан ноён!!! гэдгээ нууж ч чадахгүй байлаа.

	Надтай ярилцагч хүнд тэр нэр хамгийн их хүндэтгэлтэй, хүслэнтэй зүйл болохыг түүний ярианы өнгө, биеийнх нь бүх гадаад төрх байдал барин тавин илтгэн харуулж байлаа. Түүнд энэ орчлон хорвоод байдаг хүний ёсны хамгийн дээд, хамгийн зоригтон, хамгийн сайхан буюу хамгийн авьяастны алдар цол шагналаа ч гэсэн, сайхан эмэгтэй болон ер хайр дурлалын эрхэм нандиныг амсах хувь заяа ногдлоо ч гэсэн «Намайг Тэрбумтан ноён гэж нэрлэдэг юм» гэдэг үгийг цээжээ ханхайлган, чанга дуугаар хэлж байхад нь төрсөн шиг тийм хязгааргүй их аз жаргал, баяр бахдалыг илтгэсэн сэтгэгдэл түүнд төрөхгүй биз хэмээн санагдаж байлаа.

	Гэвч энэ номд өгүүлэх Поль Гетти, Гарольд Хант, Говард Хьюз, Чарльз Торнтон нар бол тохиолдлоор асар их хөрөнгийн эзэд болсон ерийн нэг урагштай ажиллагаатай азтан биш, харин нийтлэг үзэгдэл мөн. Тэдний хэн нь ч өнөөгийн Америкт нийтлэг болсон бөгөөд түүний амьдрал, улс төрийн бодлогод багагүй үүрэг гүйцэтгэж байдаг шинэ үеийн баячуудын төлөөлөгчид мөн. Хөрөнгөтний суртал нэвтрүүлэг «Мөн ч амьдарч чадаж байна шүү!» гэдэг бэртэгчдийн хэзээний атаархуу занг өөгшүүлэн мөнгөний туламнуудыг чадмагаар өнгөлөн гоёж ярьж байдаг юм. Тийм болохоор тэдний хүн нэг бүрийн тухай ярина гэдэг бол аль нэгний нь намтар түүхийг ярина гэсэн үг биш, тэгэх тусмаа асар их хөрөнгө баялаг, түүний эздийн талаар Өрнөдөд ихэд шагшин магтаж ярьдаг явдлыг дэвэргэнэ гэсэн үг биш ээ. Энэ номд дүрүүдийг нь маш тодорхой төлөөлөн харуулсан тэрхүү шинэ маягийн баячууд болох энэ бүх «Тэрбумтан ноёд» л өнөөдрийн Америкт засгийн эрхийг булаан эзэгнэж байна. Тэдний эрх ашиг Вашингтоны улс төрийн чиг шугамын олон янзын дэгэн догон үзэгдлээр цухалзан гарч ирж байдаг юм. Тэдний тухай ойлгоц авна гэдэг бол өнөөгийн америкийн төрийн механизмыг далдуур хөдөлгөн буй тэрхүү хүчийг тодорхой олж харан, түүний чадал, сул дорой талыг мэдэж авна гэсэн үг билээ.

	Эцсийн эцэст Поль Гетти, Гарольд Хант, Говард Хьюзын аль аль нь өнөөдөр амьд биш байгаа явдал ч тийм чухал биш юм. Тэдэнд шингэсэн шинж төрх өнөөдрийн Америкт урьдын адил нийтлэг хэвээр байгаа юм. Өнөөдөр Геттийн эзэмшлийг Жан Поль биш, харин таалал төгссөн тэрбумтны хүү, түүний үе залгамжлагч Жорж толгойлж байгаа явдалд, эсхүл Хантын нефтийн эзэмшлийг Гарольд Хантын удам угсаа болох Ламар толгойлж байгаа явдалд ч хэргийн учир байгаа юм биш ээ. Тэд бол үе залгамжлуулсан хүмүүсийнхээ ажил үйлсийг зөвхөн үргэлжлүүлээд зогсоогүй, нийт хүний ёсны зан суртахууны ямар ч хэм хэмжээг үл ойшоогч өрөвдөх сэтгэлгүй, харгис хэрцгий, ичгүүр сонжуургүй тэр бүх эздийг төлөөлөн байгаа юм.

	Би 1977 оны намар Далласт очих үедээ баян техасынхны хөдөө аж ахуйн ферм болон дундад зууны үеийн английн шилтгээнийг марзан маягаар хосолсон гэрт нь Ламар Ханттай уулзсан билээ. Тэр уулзалтын үеэр төрсөн хачин сэтгэгдэл миний санаанаас гарахгүй байж билээ. Гадаад байдлаараа бол эцгийнхээ шинж төрхтэй огт адилгүй, дунд зэргийн насны, цэмцгэр маягийн хүн надтай ярилцан байлаа. Харин нүдээ анин бодтол өвгөн Хант нөгөө л ярьдаг өнгө, маягаараа, хамгийн гол нь нөгөө л сэтгэж боддог янзаараа авснаасаа босож ирээд надтай ярьж байна уу даа гэмээр санагдаж байв. Зөвхөн сэтгэж боддогоороо ч биш шүү.

	Би Далласт байхдаа сэтгэл донсолгосон хачин явдалтай бас тулгарч байсан юм. 1963 оны арван нэгдүгээр сарын 22-нд энэ хотод болсон үйл явдлын тухай цухас дурдсан зүйл ч Далласын түүхийн тухай нэг ч номд, хотын товч танилцуулгад ч байхгүй байв. Алагдсан ерөнхийлөгчид зориулсан хөшөө дурсгал ч Далласт байсангүй. Хүн амины хэрэг гарсан тэр газарт далласын нэгэн худалдаачинд зориулсан хөшөө босгосон байлаа. Дашрамд хэлэхэд хөшөө байгаа юм. Энэ нь тэнд саяхан барьсан зуун давхар асар том зочид буудал тэнгэр баганадан байлаа. Түүний эзэн бол... Ламар Хант юм. Хүн алсан хүн гэмт хэрэг үйлдсэн газар луутаа ямагт тэмүүлдэг гэсэн яриа байдаг билээ. Хантынхны нийтлэг шинж энүүхэн үл ялих явдлаар ч илрэн байгаа мэт санагдаж байлаа. Кеннедийн эсрэг хуйвалдаанд ичгүүр сонжуургүй шууд оролцсон Ламар Хант (энэ тухай уншигч эл номын хуудаснаас олж унших болно) чухамхүү гэмт хэрэг болсон тэр газар орлого бүхий шинэ үйлдвэрээ байгуулахаар сонгон авсан ажээ. Эцгийн нэр төртэй хүү мөн байгаа биз.

	Гетти, Хант хоёрыг бодвол Говард Хьюзэд үе залгамжлах хүн байгаагүй юм. Түүнээс болж «нууц тэрбумтангийн» талаар хачин янзын эмгэнэлт хошигнол гарсан юм. Түүний адайр, хачин зангийн тухай энэ номын түүнд зориулсан бүлэгт дэлгэрэнгүй өгүүлэх болно.

	20-р зууны хоёрдугаар хагаст байсан америкийн толгой баячуудын нэг болох Говард Хьюз сэрдэн хардахын өвчинд автаж, сүүлчийнхээ жилүүдэд хачин амьдарч байсныхаа нэгэн адил хачин байдлаар нас барсан юм. Тэрээр хэнд ч, ойр дотнынхоо хүмүүст ч үл итгэн, хүндээр өвчилсөн мөртөө хор өгнө гэж айгаад эмчээр эмчлүүлэхээс татгалзаж байв. Нууц байрандаа тэр үхсэн байлаа. Гэтэл тэр даруй түүний өвийг залгамжилна гэсэн хэдэн арван хүн гарч иржээ. Үр хүүхэдгүй тэрхүү тэрбумтанг 1976 оны дөрөвдүгээр сарын 5-нд нас барснаас хойш эхний зургаан сарын дотор барагцаалбал 2 миллиард 500 сая доллароор үнэлэгдэх өв хөрөнгийг нь өвлөх гэж дор хаяад 30 хүн «Хьюзийн гэрээсийг» америкийн шүүхэд ирүүлжээ. Тэр зальт этгээдүүд өвлөх эрхтэй гэдгээ батлахдаа, зарим нь тэрбумтны «бутач хүүхэд» байсан, арилжаа наймааны талаар түүний түнш нь байсан, түүнтэй хамтран ажилладаг байсан гэх буюу эмэгтэйчүүд нь болохоор цөм Хьюзийн сүй тавиагүй эхнэр нь байсан гэцгээжээ. Холливудын кино жүжигчдийн оддын аравт орох Тэрри Мур гэгч эмэгтэй Хьюзийг нас барахаас найман жилийн өмнө би түүнтэй нууцаар гэрлэсэн байсан юм гэж хэлэхэд, Хьюз хөрөнгөнөөсөө түүнд өвлүүлсэн гарын үсэг зурсан нь энэ гэсэн баримт бичиг үзүүлж байлаа. «Хьюзийн гэрээс» цөм худал болохыг шүүхийн магадлагчид дорхноо баталсан ажээ. Тийнхүү түүний хөрөнгөний хувь заяа одоо болтол шийдэгдээгүй бөгөөд тэр нь уг эзэмшилд багтсан цэргийн концерн нямбай ажиллан харилцах дансандаа сая саяар нь доллар оруулж байхад өчүүхэн ч саад болохгүй байна.

	Тэрбумын хөрөнгө эзэмшигчдийн хувийн чанарын тухай хөрөнгөтнийг өмгөөлөн хамгаалагчдын өчнөөн төчнөөн номд сүржин үгээр бичсэн байдаг тэр зүйл домог болохоос цаашгүй юм гэдгийг эзэнгүй эзэмшил байж байгаа явдал батлан харуулж байна. Бусдын хөдөлмөрийг завшигчдын авьяас билигт огт хамаарахгүй капиталист Молох1 л жам хуулиараа байж байгаа нь энэ юм.

	«Тэрбумтан ноёдын» тухай өгүүлнэ гэдэг бол хүмүүсийн тухай өгүүлэхээсээ илүү өнөөдөр капиталист ертөнцийн гол оронд ноёрхон байгаа ёс суртахуун, дэглэм журмын системийн тухай өгүүлнэ гэсэн үг ээ.

	Монголын уншигчдад толилуулан буй энэхүү сэдэв дээр ажиллаж байх үед, худгийн ёроолыг гартал усыг нь шавхахыг хичээн ажиллаж, ёроолдоо хүрлээ гэж бодон арай гэж амьсгаагаа даран, духныхаа хөлсийг арчин хартал ёроол нь дахиад л ус тунасан байдаг шиг юм санаанд орж байж билээ.

	Өөрөөр хэлбэл зохиогч энэхүү сэдвийг бүх талаар бичиж дуусгах зорилт тавиагүй юм. Гэвч нарийн төвөгтэй, зөрчилтэй энэхүү орныг, мөнгөний хаадын энэхүү улсын хүчирхэг эздийн ил, далд ажиллагааг судлан байсан жилүүддээ олж мэдсэн, далайн чанад аялж, нийгмийн янз бүрийн давхрааны америкчуудтай олон удаа уулзан ярилцаж байх үедээ үзэж харсан зүйл маань уншигчдад сонирхогдож ашиг тусаа өгвөл энэхүү худаг дээр дэмий ажилласангүй гэж үзэх болно.


ДЭЛХИЙД ХАМГИЙН БАЯН ХҮН

	 

	НАРИЙН ХООЛ, ТЭРБУМ ДОЛЛАР

	 

	Английн тэнгэр яг байдгаараа манантаж, чийг даасан нэгэн орой бид Лондоны гудамжаар бөөн машин дундуур зайчлан нэвтэрч явлаа.

	Бид гэдэг маань хоёр сэтгүүлч бөгөөд нэг нь энд суудаг хүн, нөгөө нь Лондонд түр буусан би билээ. Зорьсон хэрэг гэвэл миний сонирхсон хүн тэр орой очих ёстой байсан Лондоны нэгэн клуб байв. Түүнтэй өөрөөр уулзах аргагүй болж, бид тэр клубт орох урилгыг арайхийж олоод ийм боломж олдсоныг ашиглахаар шийдэцгээсэн юм.

	Маргааш нь Лондоны нэг сонины дээдсийн амьдралыг тусгадаг буланд энэхүү оройн будаалгын талаар дараах зүйлийг нийтэлжээ. Үүнд: 

	 

	«68 настай тэрбумтан ноён Нубар Гульбекян номоо хэвлүүлснийхээ баярыг анд нөхөдтэйгөө тэмдэглэв. Тэрээр уг номдоо хэрхэн баяжиж «Ирак Петролеум компани» (жилд 60 сая тонн нефть гаргадаг)-ийн ашгаас 5 хувийг нь авдаг байсны учир «5 хувьтай ноён» гэж хочлогдсон эцэг Галустаас өвлөн авсан хөрөнгөө яаж арвижуулсан зэргээ бичсэн юм. Хүү нь болох Гульбекян одоо ч 5 хувийн ашиг авсаар байгаа билээ. Будаалгад «Гетти ойл» компанийн ерөнхийлөгч, дэлхийн хамгийн баян хүн Жан Поль Гетти оролцлоо. Нарийн нандин зууш, утсан сёмга загас идэх зуураа Гульбекян, Гетти хоёр бүр ч «баяжиж» хэн хэнд нь 20 мянган долларын олз унагах хэлэлцээ хийв» 

	 

	гэсэн байлаа.

	Хэдийгээр үнэтэй янжуур, тансаг хоолны үнэр шингэсэн ч гэлээ, хоосон агаараас эрхэм олныг харсаар байтал илбэчин шиг гаргаж авсан, английн арван таван ажилчин айлын жилийн орлого болдог «40 мянган доллар нь» эл илбэ үзүүлсэн энэхүү хижээл насны хоёр ноёныг мэдэгдэхүйц баяжуулсан нь юу л бол! Үнэндээ ч нэг тэрбум гурван дүнчүүр долларын хөрөнгөтэй Жан Поль Геттийн хувьд 20 мянган доллар юу болох сон бил ээ дээ!

	...Тийм ээ, тэр орой энэ дэлхийн хамгийн баян хүн бараан костюм, цагаан хантаазтай, атигархан биетэй тэр өвгөн гайхалтай зузаан ултай, дугаригдуу хоншоортой хар шаахай өмссөн хөлөө намхан ширээн дээгүүр аччихаад турк маягаар кофе оочилж, зөөлөн сандалд тухлан, ердийн байдлаар надаас хэдхэн алхмын зайд сууж байж билээ. Америкийн нефтийн үйлдвэрийн эзэн, санхүүгийн толгойлогч Жан Поль Гетти эдүгээ дэлхийн тэрбумтнуудын жагсаалтын нэрсийн эхэнд, өөрийнхөө хувийн эд баялгийн хэмжээгээр ах дүү Рокфеллер, Ротшильд, Крупп, Меллон, Форд болон бусад зартай баячуулын дотор толгой цохидог ажээ.

	Америкийн орчин үеийн санхүү - аж үйлдвэрийн том эзэмшлүүдийн ихэнх нь хэдэн арван, тэр ч байтугай бүтэн хагас зуун жилийн өмнөөс ч үүссэн түүхтэй. Өнөөгийн асар их хөрөнгийг «барон - дээрэмчид» гэгч алдартай хүмүүс анх эх суурийг нь тавьж, одоогийн Морган, Рокфеллер, Меллон, Дюпон, Форд, Гарриман нар өвөг дээдсийнхээ хөрөнгө зоорь, үйлдвэр, банк, муу үйлсийг нь ч өвлөн авч аяндаа том ашиг хонжоо хүртсэн, өөрсдөөс нь урьд хуримтлуулсан тэрбум хөрөнгийг толгойлсон юм.

	Америкт «тэрбумтны клуб» гэж нэрийддэг энэхүү «шилдэг хүмүүсийн нийгэмлэгт» гаднаас тун цөөн хүн л ховор тохиолдлоор орж мэдэх юм. Би Геттийн өөрийнх нь бичсэн болон түүний тухай өгүүлсэн элдэв шалдвын ном товхимлыг уншиж, түүний даргалсан пүүс, нэгдлийн санхүүгийн тайлангийн зузаан зузаан дансны эгнэсэн үй олон тоог гүйлгэн харж, эдгээр олон пүүсийн албан хаагчидтай уулзан ярилцаж, тэр ч байтугай АНУ-д түүний гэрт нь орж үзсэн билээ. Гэвч Геттитэй биеэр уулзаж амжаагүй байлаа.

	Тэгтэл одоо дал гаруй насны, туниа муутайхан биетэй, болхи хөдөлгөөнтэй тэр өвгөн асар том мөнгөн суурьт суулгасан лааны бүдэгхэн гэгээнээ Лондоны клубийн нэгэн бэсрэгхэн танхимд надаас холгүйхэн шиг кофе оочлон суунам. Халзарсан малигар өргөн духтай, хөнхөр нүдтэй энэ өвгөн ер бусын цонхигор царайтай нь ажлын өрөө, шөнийн клуб хоёрт л хамаг цагаа зориулдаг хүн болохыг гэрчилнэ. Гетти ярихдаа, намайг сонсох нь лавтай гэсэн янзаар зориуд аяархан дуугарна. Инээх нь тун ховор, инээвэл чонын ярзайсан байдлыг санагдуулдаг гэж би урьд нь уншсан юм. Гэхдээ энэ бол дүр бүтээхдээ уран зохиолын хэтрүүлэг хэрэглэсэн нь байлгүй гэж боддог байлаа. Гэтэл Геттийг инээхтэй зэрэг л хэтрүүлээгүй нь тодорхой юм байна гэж бодогдож билээ.

	Тэрбумтантай тун ч товчхон, түргэн зуур ярив.

	— Ноён Гетти гуай, та Англид байнга суудаг уу?

	— Үгүй ээ. Миний жинхэнэ гэр Америкийн Калифорни муж улсын Лос-Анжелес хотод байдаг. Харин энд, Англид Лондоноос хориод бээрийн газарт Свазерлендийн шилтгээнд миний ажлын өргөө бий. Ажлаасаа болоод би чинь Ойрх Дорнодод ойрхноор нь Европт суухад хүрсэн юм. Ингэх нь миний ажилтнуудад ч, надад ч тохиромжтой юм.

	— Та хойшид юу хийх санаатай байна, олз ашгийнхаа талаар ярьж өгөхгүй юу?

	— Миний олз ашиг уу? Миний ирээдүйн төлөвлөгөө гэв үү, та? Нефтийнхээ ажлыг сайн хийнэ дээ. Миний бүх юм урагштай шүү. Хойшдоо ч бас яг ийм бүтэлтэй, хийморьтой байгаасай л гэж хүсдэг юм даа.

	Хэдхэн минутын дотор юу л базааж их мэдэх билээ дээ. Иймэрхүү хэдхэн үг солиход амнаас нь гарч байгаа үг гол нь байдаггүй, харин тэр хэдэн үгээ яаж хэлж байгаад л гол гогцоо нь байдаг. Ярилцаж байгаа хүнээ сайн таньж авмаар надад санагддаг билээ. «Миний бүх юм урагштай шүү» гэж хэлэхдээ Геттийн нүүрэнд нэг л бодлогоширсон янз ил байлаа. Бас хойшдоо ч ийм байгаасай гэж нэмж хэлэхдээ Гетти их л сандрангуй байсныг бодоход нэг л итгэлгүй байгаа нь харагдсан юм. Тийм ээ, үнэхээр ч америкийн хамгийн толгой цохидог баян Поль Гетти маргаашдаа итгэхгүй байсан юм шүү. Чухам ийм учраас ч тэр маргаашийнхаа ажил явдлыг өнөөдрийнхөөсөө муугүй байгаасай гэж өөрөө өөртөө хүсэж байхдаа цаанаа нэг л итгэлгүй байж билээ.

	 

	 

	ААВ, ЭЭЖ, АВГАЙЧУУЛ ХИЙГЭЭД ПОЛЬ

	 

	Поль Гетти гэдэг чинь хэн юм бэ? Америкийн «тэрбумтны клубт» энэ хүн яаж шургаж, тэр их эд баялгийг яаж бий болгосон юм бэ? Сүүлийн жилүүдэд нэр төр хөөцөлдөхийн амтыг авсан Гетти өөрөө эдгээр асуултад хариулах гэж оролдоод америкийн хэвлэлд цуврал өгүүлэл нийтлүүлсэн юм. Эдгээр өгүүллийн гол агуулга нь «тэрбумтны клубийн» хаалгыг «санаачилгатай, тэвчээртэй, учир зүйгээ олж чаддаг» л бол ямар ч хүн онгойлгож чадна гэж нотолж байна. Овоо дориун газар олоод цагийг нь тааруулж нефтийн ордыг өрөмдөөд л баяжсан юм даа гэж Гетти мэдэгдэж байна. Үүнээс гадна самбаатайхан ажиллаж, санаандаа тохирсон пүүсийн дэмжлэгийг авсан юм гэж тэр бичжээ.

	Поль Гетти, 15 сая долларын хөрөнгө үлдээж өөд болсон Жорж Франклин Геттийн ганц хүү ажээ. Энэ хөрөнгө Геттигийнхнийг «тэрбумтны клубийн» гишүүн болгоогүй нь тодорхой боловч анхны үед овоо л хөрөнгө байсан нь мэдээж.

	Поль Геттийн эцэгтээ зориулан бичсэн «Жорж Франклин, Ж. Поль Гетти хоёрын нефтийн үйлдвэрийн түүх. 1903―1939 он» гэдэг номоос Геттийн эцгийн үйл ажиллагааг мэдээд авч болох байна. Эцэгтээ баярласнаас ч юм уу, аль эсхүл түүний пандгар түрийвчинд нь ч болоод бичсэн юм уу гэмээр энэ зохиолыг үзэхэд Жорж Франклин Гетти Миннеаполист өмгөөлөгч байсан нь бидэнд тодорхой болдог. 1903 онд тэр бээр нэг түншийнхээ хэргээр Оклахом руу очиход яг тэр үед нь тэндээс нефть олдоод байжээ. Гетти өвгөн өнөөх нуршаа түншээсээ холдож дамлан панзлах ажил руу ханцуй шамлан оржээ. Тэрээр индиан овгийнхны мэдэлд байсан газраас 1100 акр газрыг 500 доллароор түрээслэн авчээ.

	Үүний дараа ийм наймаа олон хийжээ. Нефтийн зэрэгцээ автомашины үйлдвэр бий болон эхэлж дотоод шаталтын хөдөлгүүр улам дэлгэрч байх үед энэ бүх зүйл болжээ. «Миний эцэг хамгийн тохиромжтой үед л нефтийн ажил эрхлэх боломж олгосон юм» гэж Геттийн бичсэн нь чухамдаа яг үүнийг л хэлж байгаа бололтой.

	Геттийн эцэг бодолтой хүн байсан болохоор өнөөгийн ертөнцийн ээдрээтэй байдал нь эрдэм мэдлэгийг шаардах юм гэдгийг ухаарсан байжээ. Гарын дор захирагч байх сайн хэрэг боловч биеэрээ захирах арай илүү нь мэдээж. Ийм учраас ч саятан айлын хүү эхлээд Калифорнийн их сургуульд геологийн ухааныг судлаад, дараа нь английн эртний их сургууль - Оксфордод эдийн засагчийн диплом авчээ. Ингээд залуу Гетти Оклахомад байх болж, сая доллартой болох хүртлээ эндээс хөдлөхгүй гэж танилууддаа ярьдаг байжээ. Эцгийн нь хөрөнгө, нөлөө байгаагүй сэн бол түүний ингэж ярихыг сагсуурсан хэрэг гэж үзэж болохоор байлаа. Тэгээд тэр энэ бүхэндээ дулдуйдан нефтитэй газрыг дамлан худалдаж ашиг хонжоо хөөцөлдөж эхэлсэн байна. Эцэг хүү хоёр тэр үед нефть олзворлон гаргаж авах ажлыг төдийлөн бүтэлтэй биш байсан болохоор нь нэг ч их сонирхсонгүй, харин жирийн хар ярианд панз гэж нэрлэдэг худалдаа наймааны ажлыг илүүд тооцжээ.

	Тэр хоёр орон нутгийн ханшийг сайн мэддэгээ далимдуулан голдуу индианчуудаас хямд төсөр үнээр газар худалдаж аваад түүнийгээ цааш нь хэд дахин өндөр үнээр дамлан зарж байв. Поль Гетти анхныхаа том наймааг 1914 онд хийсэн бөгөөд тэр урьдаас бүх зүйлийг цэгнэж үзсэнийхээ дараа эцгээсээ мөнгө зээлдэж, 160 акр газрыг 500 доллароор авчээ. Тэгээд хяналтын өрөмдлөг хийхэд нэг хэсэг мөнгө зарсныхаа сүүлд, хэдэн сар болоод өнөөх газраа 40 мянган доллароор өгсөн ажээ. Хоёр жил өнгөрөхөд дамын наймаа нь бүтэлтэй болж шинээр гарч ирсэн наймаачин маань анхныхаа сая долларыг олоод авчээ.

	Эцэг, хүү хоёрын харилцаа яг л худалдаа наймааны хүмүүсийнх шиг байв. Жишээ нь, хүү Гетти эцгийнхээ пүүсийн ажилд оролцох санаатай байхад эцэг нь хүүгээ хувь нийлүүлсэн пиу авбал сая үүнийг зөвшөөрнө гэж болзол тавьж, энэ хэлцэл нь тохирч байв. Поль Гетти сая доллар төлж байж эцгийнхээ пүүсийн хувь нийлүүлсэн пиуны гуравны нэгийг гартаа оруулж авчээ.

	Энэ үед Жан Полийн хувийн амьдралын бүтэлгүй явдлууд эхэлж, их л хөрөнгөө үүнд зориулан үрэн таран хийжээ. 1923 онд Гетти эхнэр аваад 1926 онд түүнээсээ салж, хоёр дахь удаагаа гэрлэж, үүнээс хойш лавлах материалд дурдсанчлан «арван гурван жилийн дотор дахин гурван удаа гэрлэсэн боловч нэгэнтэй нь ч зургаагаас илүү жил бололгүй салж байжээ». Учир мэдэх хүмүүсийн нотолж байгаагаар эцэг Гетти нь 1930 онд нас барахдаа арван таван сая хөрөнгөнөөсөө хүүдээ «дөнгөж» 500 мянган доллар өвлүүлээд бусдыг нь эхнэртээ үлдээснийг ч мөн л дээрх олон гэрлэлтээр тайлбарлах юм. Тэр өвгөн хөнгөн хийсвэр хүүдээ итгэж их хөрөнгөө хадгалуулахыг зүрхлээгүй ажээ.

	Гэвч эцгийнхээ сүүлчийн энэ сургамжийг ч төдийлөн аваагүй Поль Гетти сэтгэл зүрхнийхээ ханийг хэдэнтээ сольж, албан ёсоор бүртгэгдсэн гэрлэлтийн тоо л 7 хүрсэн нь гайхмаар юм. Үүнтэй холбогдуулан америкийн хэвлэлд гандан бууршгүй их хайр сэтгэл хамаг юмны учрыг тайлахгүй байж мэднэ гэсэн таамаглал бичих болжээ. Нэлээд нөлөөтэй, ултай сайн мэдээлдэг бөгөөд элдвийн базаахгүй шуугианаас зайлсхийдэг «Нью-Йорк геральд трибюн» сонинд нэг удаа нефтийн том эзнийг дахин гэрлэж магадгүй гэж бичсэн билээ. «Энэ удаагийн гэрлэлт нь жил бүр 189 мянган баррель2 цэвэрлээгүй нефть олзворлодог хоёр түншийг (хайр сэтгэлтэй хоёрыг биш шүү, В. З.) нийлүүлж мэдэх юм» гэж дээрх сонинд бичсэн байлаа.

	Хүү Гетти нь эцгээсээ хол давж, бүтэлтэй, зальтайхан хөдөлдөг байсан нь маргаангүй боловч эцгийн нь баримталдаг үзэл бодол адаг сүүлдээ хүүд нь оногдсон 15 сая хөрөнгийг тэрбум болгон хувиргахад саад болсонгүй, харин ч тусалсан ажээ.

	30-аад оноос Поль Гетти нефтитэй газар дамладгаа болиод анхандаа нефть олзворлож, сүүлдээ нефтиэс гаргадаг бүтэгдэхүүнийг боловсруулан худалддаг болжээ. Анхандаа ийм ажил хийхдээ... төрсөн эхтэйгээ ширүүхэн тэмцэлдэв. Энэ хоёрын мөргөлдөөн хоёр жил үргэлжилж, эцгийн гэрээс ёсоор хатагтай Геттид үлдсэн «Жорж Ф. Гетти инкорпорейтед» пүүсийн хувь нийлүүлсэн хөрөнгөний хяналтын битүүмж бичиг хүүгийн мэдэлд орж, 1934 оны эхээр хөгширч доройтсон хатагтайг уг пүүсийн захирагчийн тушаалаас бүрмөсөн зайлуулаад орыг нь Гетти эзлэн авчээ. Энэ үед тэрээр дунд хэрийн боловч сүрхий нөлөөтэй «Пасифик Уэстерн ойл компани» гэдэг пүүсийг эзэмшиж, нефть цэвэрлэж боловсруулдаг тоног төхөөрөмжтэй, нефтийн бүтээгдэхүүн худалдах олон пүүс бүхий «Тайдуотер ассошиэйтед ойл» хэмээх том пүүсийг хараандаа авчээ. Энэ пүүсийг гартаа оруулаад авбал Гетти Америкийн Нэгдсэн Улсын нефтийн үйлдвэрийнхний дотор нэлээд зартай хүн болж хувирах байлаа.

	Энэ пүүсийг эзэмшихэд гол саад бэрхшээл нь түүнийг хянан захирч байсан аваргууд буюу жинхэнэ Рокфеллерүүдтэй үзэлцэх хэрэгтэй байсанд оршиж байв.

	Тэгээд Гетти энэ хэргээ яаж амжуулсан нь одоо ч нууц хэвээрээ байгаа юм. Гэхдээ л Поль Гетти тэр үед рокфеллерийнхний өрхийн тэргүүлэгч, одоо ч угсаа залгамжлан толгойлж байгаа ах дүү тавын эцэг хоёрдугаар Жон Д. Рокфеллерийг дөнгөхдөө л дөнгөж орхижээ. Хоёрдугаар Рокфеллер Геттийг аюултай өрсөлдөгч гэж тоолгүйгээр түүнийг мөчид үнэлснээсээ болоод 1939 онд пүүсийнхээ 200 мянгаар хувь нийлүүлсэн хөрөнгийг хямд төсөр үнээр, яг хэлбэл ширхгийг нь арван доллароор гэнэтхэн тэр самбаатай наймаачинд заржээ. Поль Гетти өөрийнхөө хэдэн пүүсийг «Гетти ойл» гэдэг шинэ пүүс болгон нэгтгээд хүний зэрэгтэй хүн болжээ. Гэхдээ л бүх америк даяар хамгийн толгой баян болоход бас л яагаа ч үгүй байв. Нефтийн үйлдвэрийг хэнтэй ч хуваалцалгүй цор ганцаараа ноёрхож байсан Рокфеллерийнхэнтэй үзэлцэх зоригтой санаа агуулж байсан Гетти үүнийгээ сэмхээн боловсруулж, нэг ч хүнд санаагаа хэлдэггүй байжээ.

	 

	 

	ТЭГШ, СОНДГОЙ ТОО

	Эцгийн хөрөнгийг арвижуулж, ашиг олох арга нь ихсэж, овоо бүтэмжтэй байсан хэр нь Поль Гетти ердийн нэг үйлдвэр худалдааны эзэн л байв.

	Сая, тэр ч байтугай хэдэн сая доллартой байлаа ч орчин үеийн Америкийн худалдаа үйлдвэрийн тайзан дээр биеэ даан гараад ирж чадахгүй юм. Тус бүрдээ тэрбум доллар бүхий «Морган гаранти траст», «Чейз Манхэттен бэнк», «Бэнк оф Америка» мэтийн лут том банкнууд хот болгонд төдийгүй, гудамж болгонд салбараа нээж, орон даяар арван түмэн сарвуугаа дэлгэчихсэн байхад банкнууд гурав дөрвөн сая хөрөнгөтэй бол өрсөлдөгчтэйгөө тэнцэж чадах юм гэж үү?

	«Тэрбумтны клубийн» босго алхаж, америкийн толгой баячуулын эгнээнд багтана гэдэг бол америкийн их олз хайгчдын дотор гүн юм уу, вангийн зэргэмжийн хүндтэй болно л гэсэн үг ээ. Алдар нэрийг мөрөөдөж, аль болохоор баяжих, эрх дархтай болох гэсэн шунал нь өтөлж яваа Поль Геттийг шаналган зовоожээ. Үл үзэгдэх авч нэвтэрч болшгүй хананд тулж ирснээ тэр гадарласан ажээ. Америкийн нефтийн баян эздийн өндөр суваргын ёроолд түүнийг арайхийн хөдөлж байх завсар суваргын ноён оргилд гарсан Рокфеллерүүд түүний чармайлтыг ханатлаа цадсан араатны харцаар ширтдэг байжээ. Заримдаа тэд түүнд дутуу мөлжсөн яс чулуудахаа ч юманд бодохгүй байсан удаа бий бөгөөд хоёрдугаар Жон Д. Рокфеллер хувь нийлүүлсэн пиунаасаа хямдруулсан үнээр түүнд өгч байсан удаа ч бий. Гэлээ ч Гетти дахиад л үмх чимх юм олж авах гэж гараа сунгахад хүчирхэг өрсөлдөгчийнхөө яхир гартай тулгардаг байлаа. Америкийн нефтийн зах зээл дээр тэр хөдөлж ч чаддаггүй байв. Түүнд зөвхөн дагуул хамсаатан байхаас илүү эрх олддоггүй байжээ. Энэ өрсөлдөөнийг төсөөлөн бодоход л улаан цайн нэр төр хөөцөлдөж, мөнгө, эрх мэдэлтэй болох гэж татаж дийлдэшгүй шуналдаа шаналан зовсон Поль Гетти ийм зүйл хийхээр яаж зүрхэлсэн болохыг ойлгоод авч болно.

	 

	 

	...Энэ явдал 1948 оны зуны нэгэн халуун өдөр болжээ. Энэ үед Номхон далайн эрэг хавиар ер бусын муухай бүгчим халуун байв. Халуун төөнөсөн чийглэг агаар хүнийг газарт шахан хөөрөгдөж, хамаг хүч тамирыг нь хөлс болгон шимэх ажээ.

	Өглөө эртлэн, амь тэмцсэн аагим халуунаас өмнөхөн Лос-Анжелесийн дүүрэг Санта-Моника гацаан дахь хувийнхаа ордон - өргөөнд тансаг засалт ширээнээ Гетти ганцаараа залран сууж өглөөнийхөө кофег зооглож суув. Гэнэт түүний анхаарал сонины бэсрэгхэн тэмдэглэлд татагдлаа. Уг мэдээнд ноён Ральф Дэйвис алс холын Кувейтийн эмиртэй овоо бүтэлтэй хэлэлцээр хийж дууссанаа Сан-Франциско хотын үйлдвэр - санхүүгийнхний клубт урьд орой нь ярьсныг бичсэн байлаа. Уул хэлэлцээний дүнд Кувейтийн хилийн ойролцоох нэгэн газарт нефтийн хайгуул хийж, олборлосноо ашиглах тухай гэрээ байгуулжээ.

	Сонины эл мэдээ Геттийг цахилгаан гүйдэлд цохиулсан юм шиг болгов. Бодол санаагаа яаравчлан хөвчилж, янз янзаар эргэцүүлэн бодож гарчээ. Тэр, Ральф Дэйвисийг аль эртнээс андахгүй ээ. Энэ бол түүний ширүүн өрсөлдөгч бөгөөд урьд нь рокфеллерийнхэнд итгэмжлэгдэж тэдний «Стандард ойл оф Калифорния» пүүсийн дэд захирагч байснаа одоо биеэ даасан том эзэн болж, «Америкэн Индепендент ойл компани» гэгчийн жинхэнэ захирагч болсон ажээ. Сан-Франциско хотын энэ хүн үнэгэн зальтай, маш хянуур болгоомжтой юм. Түүнээ ер бусын их овжин чанартайгаа хослуулсан гэдгээрээ гайхагддаг ажээ. Кувейт улсын шейх (хаан) бол үлгэр домогт гардгийн адил бишрэм их хөрөнгө эзэмшсэн агаад түүний ер бусын гоё орд харш, үнэт эрдэнийн эдлэл хэрэгсэл, хувцас хунар, хивс, ширдэг, үнэлж болшгүй титмийн нь чимэг сэлтийг Гетти дам сонссон байлаа. Олон саяын хөрөнгөгүй бол түүнтэй уулзана гэж санах ч хэрэггүй. Ингэхлээр өрсөлдөгч нар нь нэлээд их мөнгөө алдаж байгаад тийм эрх олж авсан байх нь ээ дээ гэж өрөөн дотуураа сэтгэл догдлон алхаж байсан нефтийн эзэн боджээ. Гэлээ ч гэсэн тэд бас мөнгөө зүгээр л үрэн таран хийчих хүмүүс биш дээ. Ингэхлээр нэг юмны үнэр авчхаад ахиухан шиг олз хүртчих санаатай байгаа хэрэг ээ дээ гэж тэр лавшруулан боджээ.

	Лос-Анжелесийн ордноос элдэв заавар гаргах болж, Поль Гетти баримт сэлт, мэдээ шаардлаа. Одоо түүнд хамгийн хэрэгтэй юм нь маш тодорхой мэдээлэл боллоо.

	Түүний уужим том атлаа нэг л тохьгүй, бичиг цаас хөглөрсөн ажлын өрөөнд удалгүй бөөн мэдээ цуварч мэргэжилтнүүдийн гаргасан баримт, хайгуулчдын урьдчилсан тооцоо, шейхийн шадар хүмүүсийн ярьсан их мөнгөөр олж дуулсан яриа, хов жив, нутгийн хүмүүсийн яриа зэргийг цуглуулжээ. Хуримтлуулсан мэдээ нь их мөртөө бас хангалтгүй санагджээ. Кувейтийн шейх Дэйвисийн пүүст үнэхээр 60 жил буюу 2008 оныг хүртэлх хугацаагаар тэндхийн газрыг ашиглах эрх олгосон байв. Шейх 7 сая хоёр буман долларын дэнчин авч өвөрлөсөн бололтой. Дэйвисийн пүүс худалдаж болдог, болохгүй зүйлээ аль хэдийн худалдчихсан Кувейтийн нутагт ч биш, харин Кувейт, Саудын Арабын хооронд Персийн булангийн эрэгт байгаа Дундын бүс гэгч газраас нефть хайх эрх олж авсан байлаа. Энэ хоёр орон уг газрыг дундаа хувааж, түүнийг адилхан эзэмших эрхтэй байсан юм. Өрсөлдөгчдийнхөө хэлцлийн талаар Геттийн олж авсан анхны мэдээ ийм байлаа. Гэхдээ тэр газарт нь нефть бий эсэх, байдаг бол үйлдвэрт оруулж боловсруулахад хүрэлцэхүйц их байгаа эсэх гэдэг гол зүйл л мэдэгдэхгүй байжээ.

	Онолоор бол тэнд нефть байх л учиртай гэж Гетти бодов. Персийн булангийн эрэгт хоёр мянга таван зуугаад бээр газар үргэлжилсэн Дундын бүсийн тэр үржил шимгүй, бараг хүн суудаггүй, хужирлаг цөл дэлхийд нефтиэр хамгийн баян районы нэг байх ёстой. Хэдэн зуун километр хойшилбоос Каспийн эрэгт зөвлөлтийн нефтийн сувд эрдэнэ болдог алдарт Баку хот бий. Персийн булангийн нөгөө эрэгт америкийн их олз ашиг хөөцөлдөгчид аль эртнээс шунасаар ирсэн Ираны нефтийн үйлдвэр байдаг бөгөөд баруун ба өмнөд талд нь Ирак, Кувейтийн нефтийн баялаг орд газрууд бий.

	Ингээд Гетти Кувейтийн шейх эрэг орчмын цөлөөс нэг хэсэг газрыг америкийн пүүст 60 жилээр өгөөд хэдэн сая доллар олоод авсан байхад энэ цөлийн нөгөө нэг хэсгийн эзэн - Саудын Арабын хаан бас шунахгүй яаж зүгээр суух билээ гэж боджээ. Ингээд түүний итгэлт хүмүүс орчин үеийн шилдэг зүйлийг дорно зүгийн гоёмсог сайхантай хослох гэсэн Саудын вангийн 1001 шөнийн үлгэрээс буугаад ирсэн юм шиг тансаг гоё орд харш бүхий Эр-Риад хэмээх гайхам хачирхалтай хотноо нууцаар хүрэлцэн очив.

	Саудын вангийн их баялгийн тухай Өрнөд, Дорнодоор л нэг домог байдаг байв. Аянчин жуулчид түүний ордны хосгүй гоёл чимэг, хувцас хунарт нь зүүсэн хорвоод ховор, үнэлэх аргагүй эрдэнийн чулууг шагшин магтаж, бас «Роллс-Ройс» пүүст түүний тусгайлан захиалж хийлгэсэн тэнгэр хадсан үнэтэй машинаараа тариачдын тосгон дахь бараг хүй нэгдлийн үеийн гэмээр урц овоохойн дундуур сүлжин явдаг тухай, мөн тоо томшгүй олон татвар эмс, тэднийг хамгаалсан тайган (засмал хүн) нараа дагуулан дэлхийн шилдэг рашаан сувиллаар нүүдэллэн зорчихдоо хөлөглөдөг Саудын гоёмсог усан онгоц, хурдан нисэх онгоцны тухай хүүрнэн ярилцдаг байлаа. Гэвч бардам хааны гял цал байдал нь их зарлага шаарддагийг Гетти тооцоолж, 600 эхнэр, татвар эмсийн идэж уухаас өгсүүлээд өмсөх зүүхэд их мөнгө хэрэгтэйг сайн мэдэж байжээ.

	Товчхон хэлбээс Поль Гетти Саудын вантай наймаа хийлээ. Хэлэлцээ олон сар үргэлжлэв. Тэгээд газар дээр нь ашиглан эзэмших эрхийг заасан болзолд 1949 онд гарын үсэг зурах үед нефть байгаа эсэх нь мэдэгдээгүй байсан хэр нь Гетти 10 сая 500 мянган долларыг бэлэн мөнгөөр Саудын ванд нэгмөсөн төлөхөөр заасан бөгөөд энэ амандаа ч тэр хүрчээ. Дараа нь газар эзэмших эрх хүчин төгөлдөр байх бүх хугацаанд нефть олдсон ч бай, үгүй ч бай вангийн санд жил бүр сая доллар оруулж байх үүргийг Гетти хүлээжээ.

	Поль Гетти мөрийтэй тоглоомоор наадсан хэрэг ээ. Тэрээр хамаг хөрөнгөө мөрийнд тавьж, нефть олдохгүй бол байдгаа алдаж, бүрмөсөн сүйрэх, хэрэв олдвол бөөн олз хүртэх хоёрын нэгийг үзээд алдахаар зориглов.

	Поль Гетти барагдашгүй урт дөрвөн жилийг айж, сэтгэлийн зовлон эдэлж өнгөрөөв. Сар өдөр ээлжлэн өнгөрөвч, улайссан цөл дундуур тэмээ унан эрэл хайгуулд мордсон олон ангийнхан нефть олохгүй л байв. Хайгуулчид өвдөж, үхэж байсан ч дахиад л шинэ шинэ хүмүүс цөл рүү явуулсаар. Бусад районоос ч хүн амьтан тэр газар луу хөөгдөн очиж, усан онгоц, нисэх онгоцоор техник авчирсаар байв. Мянга, саяараа хөрөнгө урсаж, хөрөнгө зоорь багадсаар, Гетти дөрвөн жилд 30 сая доллароо тэр цөлд асгажээ. Нефть олддоггүй ээ...

	Поль Гетти үхэх цагаа тулахад ямар үг хэлэхийг яахан тааж болох билээ. Миний боддогоор жишээлбэл, тэр лав «Вафра» гэж хэлж мэдэх юм. Тэр нь 1953 оны тавдугаар сарын үед нефть олдсон цөлийн нэг хэсэгхэн газрын нэр билээ. Маш тохиромжтой, үелэн давхарласан асар их нөөцтэй, дээд зэргийн чанартай нефть олджээ. Гетти бараг сүйрдэг дээрээ тулаад байсан нефтийн ганцаардсан худалдаачин байснаа хэдхэн өдрийн дотор дэлхийн хамгийн их нефть бүхий нэг үйлдвэрийн эзэн, Ойрх ба Дундад Дорнодын районоос нефть олборлон биеэ даан зардаг том баян болж, 3―4-хөн жилийн дараа дэлхийн хамгийн толгой баячуудын нэг болжээ.

	Поль Гетти ийнхүү мөрийтэй тоглоомоор наадсан билээ. Алдаж ч болох байсан. Нефть олдож, Гетти хожжээ.

	Геттийн үүдсэн зоригтой тоглоом нефть садран оргилсныг дуулгасан яаралтай мэдээ Персийн булангийн эргээс ирсэн өдрөөр ч зогсоогүй билээ. Энэ тоглоом үргэлжилсээр л байна. Нэгд, Геттийн савраа дүрсэн газрын гүний нөөц анх санагдсан шигээ тийм ч их барагдашгүй арвин биш гэдэг нь сүүлд ултай сайн шинжлэхэд мэдэгджээ. Үүний улмаас нефтийн эзний орлого сүүлийн үед нэлээд хорогдсон ажээ. Хоёрт, тэр Ойрх Дорнодоос өдөр бүр ирүүлж буй цахилгаан мэдээг сэтгэл түгшин унших боллоо.

	Ихэнх хүмүүсийн хувьд иймэрхүү мэдээлэл нь улс төрийн бодлого, дэлхий дахины дарлагч, дарлагдагсдын хоорондох ширүүн тэмцлийн дуулиан болдог байхад энэ нь Геттийн хувьд зөвхөн хувийн чанартай зүйл бөгөөд түүний эд баялаг, ашиг завшаан хөөцөлдсөн ажлаар босгогдсон барилгынх нь суурь ганхаж буй хэрэг юм.

	Түүний нефтийн цамхгийг халц үлээсэн халуун салхи Африкийн тэртээгээс зөвхөн аагим халуун авчраад зогсохгүйг тэр тэнэг хүн биш болохоороо андахгүй мэдэж байлаа. Гетти шиг бүх хүнийг үүрлэсэн газар болгоноос нь ховх үлээх хүчит шуурганы эхэн юм. Ийм салхи арван жил байтугай, хэдхэн жилийн дотор ч гарч болно гэдгийг тэр баян ойлгож байв. Иймээс ч тэр яаран шалавлах боллоо. Тэрээр зөвхөн өнөөдрийг л бодож, яавал ахиухан шиг ашиг олз олох билээ гэхдээ ховдоглон хайр найргүй цөлмөж яаран адган соруулж байлаа.

	Маргаашийн тухайд гэвэл Гетти эд баялаг, ээлтэй юм бүхнээрээ нягт холбогдсон бөгөөд бас айн түгшиж суудаг хүмүүстэй элбэн энэ хүчит салхийг гаргуулахгүйн төлөө чадах бүхнээ хийцгээж байна. Адений тосгоныг эвдлэн нурааж, энгийн номхон хүмүүсийг буудан алж байсан английн бөмбөгдөгч онгоц, арвин их баялагтай, зовж зүдэрсэн Конго орныг тарчилган зовоосон хөлсний этгээдийн отряд, биеэ худалдсан хүмүүсийг хахуульдан авч, африкийнхныг алан хядаж байгсад мэтийн Өрнө дахиныхны ихэмсгээр нэрлэдэг «буурай хөгжилтэй» орнуудад болж буй тэр бүх зүйлд Гетти болон ихэс дээдсийн клубийн зоогийн газарт түүнтэй нөхөрлөдөг хүмүүсийн хүчин чармайлт, сая сая хөрөнгө оролцсон байдаг юм.

	Даунинг-стрит болон АНУ-ын департаментын нууцыг мэддэг хүн ховор. Хувь заяаг шийдэгчдийг чухам хэн нь Ойрх, Дундад Дорнодын улс түмний эрх чөлөөний тэмцлийг өгүүлж баршгүй зэрлэгээр дарж, вашингтоны улс төрийн бодлоготнууд манай гарагийн энэхүү «халуун цэгт» хэний ашиг тусыг бодож дайны түймэр хөөргөдөн үлээж байгаа нь тодорхой болох хараахан болоогүй байна. Гэвч «хэн бэ?» гэдэг асуултад түүх хариулчихвал «юуны тулд?» гэдэг асуулт одоо ч тодорхой байна. Энэ районоос нефть гаргаж авдаг пүүсүүдийн орлого жил бүр тэрбум доллар болж байдгийг тоо бүртгэл нотолж байна.

	Энэхүү «хэн бэ?», «юуны тулд?» гэдэг асуулт хоорондоо шууд холбоотой. Энэ бүхнийг мэдэж байхад Лондоноос хэдхэн бээр газар суурьшиж авсан америкийн тэрбумтан арабынхныг алан хядаж, газар нутгийг нь булаан эзэгнэсэн империализмын хөлсний этгээдүүдийн ажил явуулгад шууд хамаатай байж болох юм гэсэн таамаглал хийхэд болохгүй гэх газаргүй ээ.

	Айсан царайны нь баргар өнгө, яг л, тухайлбал дэлхийн хамгийн баян хүний царайг барайлгасан тэр айдас бол тэрбум доллар ч бас хүнийг жаргалтай болгодоггүй юм байна гэдгийг хэлж өгч байна. Жаргалтай байя гэхэд сэтгэл нь ариун, итгэл төгс, ирээдүйтэй байх хэрэгтэй юм. Ийнхүү хэдэн жилийн өмнө Поль Гетти хувь заяагаараа мөрий тавьжээ. Одоогийн энэ мөрий бол найдваргүй юм. Үүнийг зүгээр хожиж болохгүй. Эрт, орой аль нэгэн цагт хожигдох л болно. Тэгээд ч Гетти маргааш уу, сарын дараа юу, жилийн дараа бол уу гэдгийг таах санаатай суудаг ажээ.

	 

	 

	НЕФТЬ ХИЙГЭЭД БУСАД АСУУДАЛ

	Шунахай зан. Энэгүйгээр Поль Геттийг ойлгохгүй. Олз ашиг олдох юм бүхнийг тэр гартаа оруулж авахад бэлхэн хүн. Тэрээр зуугаад том, жижиг үйлдвэрийг толгойлдог. Гетти заримдаа санамсаргүй их олз ашиг олчихдог шиг санагддаг. Жишээ нь, нефтийн үйлдвэрийн эзэн хүн ачааны машины чиргүүл хийдэг гэхэд хачин юм даа гэж бодогддог. Үнэхээр ч хачин хэрэг. Гэлээ ч гэсэн Гетти машины араас чирдэг олон янзын чиргүүл үйлдвэрлэж овоо орлого олоод авдаг байна.

	«Кемпингээс3» ашиг хонжоо харах явдал сүүлийн жилүүдэд өрнө дахины олон оронд маш орлоготой ажил болон хувирчээ. Амьдрахад бүгчимдүү, үргэлж хярвас хэншүү ханхалсан Нью-Йоркийн утаа үнэрээс зайлж, бямба гараг болоход дөлгөөн голын хөвөөнөө хөлбөрч тарвалзан, өдөр шөнөгүй дөжрөн шуугьдаг арван сая хүнтэй хотоос түр боловч бушуухан зайлах сан гэж хүмүүс долоо хоногийн турш мөрөөдөн суудаг ажээ. Чикаго, Филадельфи, Сан-Франциско, Хьюстон, Бостон, Шинэ Орлеан хотынхон ч аанай л үүнийг хүсэн хүлээдэг ажээ.

	Нью-Йорк дахь Манхэттений төвийн Мэдисон авеню ба 61-р стрит гэсэн хөл хөдөлгөөн ихтэй нэгэн уулзвар дээр, баян тансаг дэлгүүр, онцгой их олз омогтой пүүсийн төвөөр хүрээлэгдсэн нэгэн том барилга байдаг. Нью-Йоркийн хамгийн алдартай тэнгэр баганадсан барилгуудын дэргэд буй тэр байшинг «Гетти билдинг» гэж нэрлэдгийг тэндхийн хэн нь ч гэсэн хэлээд өгнө. Эзэн нь өөрөө энэ ордондоо суудаггүй бөгөөд нэн баян хүмүүст орон сууц болгон хөлслүүлж, онцгой баян пүүсүүд үүнийг контор болгон хөлсөлдөг ажээ. Ингэхэд давхар ашиг гардаг бөгөөд нэгд ингэж түрээслүүлсний хариуд бөөн мөнгө урсаж, хоёрт Поль Гетти өөр ямар нэгэн газар биш, харин яг Мэдисон авенюд байдгаа гайхуулахад тустай юм.

	...Нью-Йоркийн асар их өндөр үнэтэй, том том буудлын дотроос «Пьер» гэдэг зочид буудал сүүл хэрд ч ордоггүй билээ. Энэхүү буудлын гял цал болсон үүдэн тушаа ердийн «форд» юм уу «рэмблер» гэдэг машин ер харагдахгүй. Үнэ нь тэнгэр хадсан «кадиллак», «роллс-ройс» хэмээх тэрэгнүүд энд ирж зогсох нь олонтоо. Бадируун биетэй хаалгач нар үүд онгойлгон, мөнгөний туламнуудыг хүндэтгэн тохойноос нь дэмжиж, сэрүүн лавир гэхүйц саравч доогуур дагуулан, цардмал зам дээр дэвссэн үнэтэй хивсэн дээгүүр хөтлөн оруулж байх нь үзэгдэнэ. Ричард Никсон сонгогдсоныхоо дараа, Цагаан байшинд орох хүртлээ арван нэгээс нэгдүгээр сарын хооронд яг энд байрлаж байлаа. Энд тэрээр засгийн газраа эмхлэн байгуулж, эхний үед хийх ажлынхаа төлөвлөгөөг боловсруулж байжээ.

	«Пьер» зочид буудал бол Геттигийн хувийн өмч бөгөөд жил бүр түүнд маш их орлого оруулдаг газар юм. Зочид буудлаас олз ашиг их олдог учраас Гетти зөвхөн Америкийн Нэгдсэн Улсад төдийгүй гадаадад ч зочид буудал худалдаж авах болжээ. Тухайлбал тэр Акапулькод байдаг Мексикийн хамгийн том «Пьер Маркес» гэдэг зочид буудал болон бас бусад хэд хэдэн буудлыг эзэмшиж байдаг ажээ.

	Гэвч иймэрхүү орлого бол гол зүйл биш ээ. Түүний гол орлого нефть байсан, одоо ч байсаар байна. Поль Геттигийн нефтийн эзэнт улс бол хүн итгэмгүй их орлоготой бөгөөд жил бүр 84 сая долларыг эзнийхээ түрийвчинд оруулдаг ажээ. Энэхүү эзэнт улсын төв нь олон жилийн турш «Гетти ойл» хэмээх пүүс байгаа юм. Сүүлийн жилүүдэд энэ пүүс гол үйл ажиллагаагаа Ойрх Дорнодын нефтийн баялгийг цөлмөхөд чиглүүлж байна. Тэрбумтан ноёны хамаг хөрөнгийн эх булаг нь энэ болохоор тэрээр уг пүүсийг өөрөө гардан удирддаг ажээ. Ойрх Дорнод дахь нефтийнхээ үйлдвэрт ойрхон байх гэж тэрээр эх нутгаасаа гарч Европт хүрэлцэн ирээд Лондонд баттайяа суурьшиж, Америкт байхаа больсоор арваад жил болжээ.

	Ойрх Дорнодод түүний гаргаж буй нефтийг АНУ-д аваачих юм бол түүний орлогын нэг хэсэг нь гаалийн түрээс төлөхөд үрэгдэх болно. Ийм ч учраас тэр Персийн булангаас нефть олзворлож аваад түүнийгээ хонжоотой газраа борлуулж, мөнгөө найдвартай газар хадгалахыг дээрд үзэж, Европт сууна гэдэг бол аюултай өрсөлдөгчид, алба татварын хуулиас холдож амарна гэсэн үг гэж санасан ажээ.

	Америкийн энэ хүүг төрөлх нутгаа мартсан хүн гэж зэмлэвэл шударга биш хэрэг болох сон билээ. Үгүй шүү. Америкт байгаа түүний нефтийн үйлдвэр саявтархан «Тайдуотер ойл компани», «Скелли ойл компани» хэмээх хоёр пүүс болон нэгдсэн байна. Энэ хоёр пүүс нь нефть олзворлож, цэвэрлэн шүүж, нефтийн бүтээгдэхүүн үйлдвэрлэн боловсруулж, тээвэрлэн зөөдөг. «Скелли ойл» пүүс нь эдийн засгийн шинэ бүлгийн цайз газар болдог АНУ-ын өмнө, баруун өмнөд дэх эдийн засгийн районуудад гол ажлаа хийдэг. Энэ бүлгийнхэн Уолл-стрит, яг тухайлбал Рокфеллерийнхэнтэй өрсөлдөж байдаг юм.

	Нөгөөх «Тайдуотер ойл» пүүс нь голдуу мөнхүү районд байдгийн зэрэгцээ Латин Америкийн нефтийн үйлдвэр, тухайлбал Гватемал, Парагвай, тэрчлэн Пакистаны саяхан үүсэж буй нефтийн үйлдвэрт нэвтэрч байгаа юм.

	Гетти өрсөлдөгч пүүсийнхээ хараанд орохгүй байхыг эрмэлзэн 60-аад оны эхээр нэлээд зардал гаргахаар шийджээ. Тэрээр хэдэн арван сая доллар гаргаад капиталист ертөнцийн хамгийн том бөгөөд орчин үеийн тоног төхөөрөмж бүхий нефть цэвэрлэдэг заводын эзэн болсон юм. Энэ завод нь түүхий нефть боловсруулж, нефтиэр хийж болох бүх төрлийн бүтээгдэхүүн үйлдвэрлэдэг ажээ.

	Шатахуун зөөвөрлөх хувийн усан онгоцнуудыг барих их ажил өрнүүлж эхэлснийг нь ч мөн л бусдын эрхшээлд авталгүй бүрэн биеэ дааж хөдлөх гэсэн эрмэлзэл гэж тайлбарлах бөгөөд сүүлийн үед их гарын худалдаачин энэ ажлаа хэрэгжүүлж байгаа ажээ. Ийнхүү түүхий нефть гаргаж аваад түүнийгээ боловсруулан, тэрхүү боловсруулсан нефтиэ өөрийнхөө холбоо тогтоож авсан олон арван оронд хүргэж борлуулах хүртэлх бүх ажиллагаа Геттийн гарт оржээ.

	Би «Гетти ойл», «Тайдуотер ойл» пүүсийн тухай дээр өгүүлэхдээ дандаа болоод өнгөрчихсөн юмны тухай ярьж, өнгөрсөн цаг хэрэглэж байсныг анхааралтай уншигч ажигласан байж болох юм. Ингэхэд дээрх хоёр пүүс баларч, хаагдаагүй юм шүү. Заримдаа овоохон олз ашиг олж, америкийн их гарын баячуултай эн зэрэгцэн явснаа гэнэт дампууран хоосорч, итгэж байсан хувь нийлүүлэгчдээ баллахад хүрдэг мянга мянган удган эрвээхэй пүүс, хөгшин хонины насгүй компаниудын адил хувь тавиланг дээрх хоёр пүүс амссангүй ээ.

	Одоохондоо Поль Геттид ийм аюул тохиолдохгүй болов уу гэж санагдах юм. Тэрээр хөл дээрээ баттай зогсож, тогтвортой байдлыг нэгэнт хадгалж, өөрөөс нь мултрахын тулд нэлээд их хүч гаргасан хүчирхэг өрсөлдөгч нарынхаа ширүүн дайралтыг няцааж амжсан хүн. Харин нэг дор ажиллагсад, өрсөлдөгч нараа багагүй сандаргасан мань баяны ээлжит арга бачид л хамаг учир оршиж байв.

	Энэ явдал 1967 оны намар болжээ. Америкийн худалдаа үйлдвэрийн бүх клубт Поль Геттийн хийх гэж байгаа зүйлийг ам өрсөлдөн ярьж байлаа. Гетти маш их хөрөнгөө үрж мэдэх бүтэлгүй юм хийх гэж байгаа хэмээн нэг хэсэг нь үзэж байхад нөгөөдүүл нь энэ бол зайтай эрийг улам л өндөрт гаргаж мэдэх морины нүүдэл юм гэцгээж байв.

	Том баячууд юунаас болоод ингэж хөл үймээн болцгоосон хэрэг вэ? Геттийн өрсөлдөгчид түүнийг хүндэтгэж, атаархсандаа болоод «зальт үнэг» хэмээн заримдаа нэрлэдэг болсон бөгөөд тэдний үгээр «зальт үнэг» маань харьяандаа байгаа «Тайдуотер ойл», «Гетти ойл» гэдэг нефтийн хоёр том пүүсээ ганцхан аварга том пүүс болгож нэгтгэхээр шийджээ.

	— Намайг ийм юм хийхэд хүргэсэн сүрхий ултай шалтгаан байгаа юм л даа гэж Гетти сэтгүүлчдэд мэдэгдсэн юм. — Ингэж нэгтгэхэд худалдаа наймаа, ашиг орлогын бүтэц амар хялбар болж байна. Шинээр зохион байгуулахад нэлээд хямд болно. Одоо бид урьд нь хоёр юм хийдэг байсан газарт ганцхан ажил хийвэл болох нь тэр. Одоо захирагч албан хаагчдын нэг орон тоо бий болж, санхүүгийн хоёр газартай байхаа болиод ганцхантай болов гэж тэр ярьсан юм. Ингэж нэгтгэх ажлаа тэр урьд нь ч биш, алсдаа ч биш, чухам яг 1967 оны намар хийх болсноо Гетти учрыг нь гарган хэлэхдээ:

	— Пүүсүүдээ нэгтгэж байгаа минь дорнодын тал бөмбөрцөгт байр сууриа үлэмж хүчтэй болгоход тус болно гэж санаж байна гэлээ.

	1967 оны зун арабын орнуудын эсрэг Израилын үйлдсэн түрэмгийлэлд Рокфеллер, Меллон нар далдуур оролцсон нь лавтай бөгөөд энэ түрэмгийлэл дээрх баячуудад санамсаргүй хор болж эргэсэн билээ. Эдгээр баячууд ийм юм сэдэхдээ арабын зарим улсуудын дэвшилт дэглэмийг түлхэн унагаж, энэ районд байр сууриа бататгаж, нефть бүхий шинэ шинэ эх булаг олж авна гэж горьдсон ажээ. Гэтэл хэрэг явдал шал өөрөөр эргэсэн байна. Рокфеллерүүд биеэ даасан засгийн газрыг түлхэн унагаж, өөрсдийн тоглоомын этгээдээр сольж чадаагүйн дээр араб түмний уур хилэнг бүр ч дүрэлзүүлжээ. Тэдний нефтийн үйлдвэр хаагдахад хүрч ойрх дорнодын нефть урсан гүйх нь мэдэгдэхүйц хомсдож, Рокфеллер, Меллон нарын Техаст байгаа өрсөлдөгч нар үүнийг талархан угтжээ.

	Ийм үед Гетти хүний хөрөнгөөр хөлжөөд авах гэж оролдохгүй бол Гетти биш болох сон. Тэрээр арабын ард түмний хувь заяаг яах гэж бодох билээ. Тэр гагцхүү өрсөлдөгчдийнхөө алдааг л шалавхан ашиглахыг бодож, үүнийг хийх аргаа хайжээ. Үүнийхээ улмаас тэр «дорнодын тал бөмбөрцөгт байр сууриа хүчтэй болгох» тухай ярьж, яг 1967 оны намар л зохион байгуулалтын өөрчлөлт хийх гэж яарсны учир үүнд оршино.

	Геттийн худалдаа наймааныхаа туршлагаас олж мэдсэн нэг гол дүгнэлт гэвээс америкийн ашиг хонжоо хөөцөлдөгчийн дунд амьдаръя гэвэл үйлдвэрээ томсгох явдал мөн гэдэг бодол юм. Энэ үгийг Поль Геттигээс олонтоо сонсож байсан билээ.

	Америкийн үйлдвэр худалдааны шинэ үеийн төлөөлөгч энэ хүн зөвхөн өөрөө л пүүсээ удирдаж чадна гэж баттай боддог болсон хүн.

	— Алдаж онох юм уу, үзээд алдахыг би биеэрээ дагнана. Дээр үед Кувейтийн нефтийн тухайд над шиг зүрхлээд үзэх хүн миний албан хаагчдын дотроос огт гарахгүй. Энэ бол мэргэжил дадлага шаардах зүйл биш ээ. Энд яаж ч аргалж болохгүй. Азаа үзэх л хэрэг гарна. Нефть олдвол баяжаад авна, олдохгүй бол хоосроод орхино. Мөрий тавьж, түүнээсээ хожихын тулд нэг бол суут ухаантан байх, нэг бол заяатай төрөх хэрэгтэй юм. Би ч оносон хүн дээ» гэж нефтийн хаан Гетти цэцэрхэн ярьж билээ.

	 

	 

	ЮУНЫ ТӨЛӨӨ ВЭ?

	Геттийг ганцаардмал зожиг чоно гэлцдэг. Сэжиглэн хардаж, дангаараа захирахад дурладаг нь түүний гол шинж юм. Энэ хүн хэнд ч итгэхгүй. Төрсөн дөрвөн хүүдээ ч итгэхгүй. Ашиг олз бол ашиг олз л байдаг учраас энд төрөл садны явдал ер падгүй байдаг гэж тэрээр номнодог ажээ. Эцэгтэйгээ санхүүгийн наймаа тохиролцож байхдаа ч ингэж боддог байсан хүн. Америкт ноёрхож байдаг ашиг орлогын бүхий л дүрэм горимоор төрүүлсэн эхтэйгээ санхүүгийн дайн хийж, багалзуурдаж байхдаа ч ингэж л байсан хүн.

	«Халамжит аав» нь хүүхдийнхээ барааг хэдэн жилээр хардаггүй байх нь их. Тэр хүүхэдтэйгээ эцгийн ёсоор харилцдаггүй боловч хамтран ажиллаж байдаг. Геттийн хүүхдүүд эцгийнхээ АНУ-д байгаа пүүсийн албан хаагчид юм. Аав нь тэдэндээ муудсан удаагүй. Түүний ярьснаар «хүүхдүүд нь ажилсаг сайн хүмүүс» гэнэ.

	Харин хамгийн сүүлийн үеэс зарим нэг зүйл өөр болж эхэлсэн юм. Гэхдээ Поль Гетти өхөөрдөм хөөрхөн ач үрсээ хараад гэнэтхэн эцэг хүний энэрэнгүй бодолтой болж, сүйд майд болсон юм биш шүү. Хэрэв ийм болчихвол Гетти, Гетти биш болчих сон. Тэр ингэж хувирах хүн биш ээ. Харин тооцохдоо хэнээс ч дутахгүй хүн. Төрүүлсэн хүүхдүүдтэйгээ зарим талаараа ойртох нь зүй зохистой гэж тэр үздэг болжээ.

	Ер нь ингэхэд энгийн даамлууд, Гетти овогтой даамлуудын хооронд заавал нэг ялгаа байх ёстой биз дээ. Миний хүүхдүүд санасанд хүрэхгүй ч гэсэн тэдэнд хөрөнгө ногдох ёстой гэж Гетти цэгнэн үзсэн байна.

	Товчоор хэлбэл, Гетти ууган хүү 44 настай Жоржийг саяхан нэгтгээд байсан пүүсийн дэд ерөнхийлөгчийн үүрэг гүйцэтгэгч болгосон тул түүнийг хамаг ажлаа нэн даруй орхиод Ойрх Дорнод руу ир гэсэн үгтэй буухиа мэдээ 1967 оны сүүлчээр Америкт хүрсэн юм. Ойрх Дорнодод буудалцаж байсан болохоор хөл үймээнийг далимдуулан бага сага зүйл олоод авч ч мэднэ. Харин тэр газар нэгэнт буудалцаж байгаа болохоор янз бүрийн тохиолдлыг яаж мэдэх вэ. Эцэг Гетти ч яах юм билээ. Ингэхлээр эцэг Гетти европын шөнийн нэгэн клубт цаг өнгөрөөж, хүү нь юм олбол олж байг гэж шийдсэн бололтой. Ингээд 1968 оны эхэн үеэс Жорж Гетти Ойрх Дорнодоор үзэгдэх болжээ...

	Ийм үзэгдэлтэй тулгарах үед (Поль Геттийг ер нь хүн гэхээсээ үзэгдэл гэлтэй тул) энэ юуны төлөө ингэж зүтгэж, юунд дурлаж, юу хүсэж, юуны төлөө эрмэлзэж байдаг юм бол доо? гэсэн асуулт аяндаа гардаг юм.

	Санаанаас гардаггүй тэр нэгэн үдэш би үүний учрыг Геттигээс өөрөөс нь дуулах гэж асуусан билээ. Гетти... урлагийн талаар ярьж гарлаа. Тэрээр дэлхийн урлагийн хамгийн сорыг багтаасан өөрийнхөө цуглуулгын талаар их дуртай ярьсан юм. Түүний Калифорни дахь гэрт нь Рембрандт, Тинторетто, Веронезе болон Гейнсборогийн нэлээд олон зураг, XVIII зууны үеийн францын гэрийн тавилга болон дэлхийд хосгүй хивсний шилдэг цуглуулга, эртний грек, ромын гантиг чулуун баримал цуглуулсан байдаг ажээ.

	Нефтийн энэ том эзэн уран зураг, баримал худалдаж аваад зогсдог хүн биш ээ. Тэр бас энэ талаар юм бичдэг хүн. Хэдэн жилийн урьд түүний бичсэн «Цуглуулагчийн шилж авах арга» хэмээх ном хэвлэгдсэн билээ. Үүндээ Гетти бүр дайнаас өмнө цуглуулгаа баяжуулахаар Европоор жуулчилж явснаа бичжээ. Энэ номд багагүй юм гадарладаг байдал, заримдаа бүр ч онож хэлсэн сүрхий дүгнэлт ажиглалт байх нь харагддаг юм.

	Маш сайхан зурагт энэ хэвлэлийг үзэж суухдаа би түүнд гарч байгаа 1939 он буюу урлагийн бүтээлийг хайж Европ руу хийсэн тэрхүү аяллын оныг анхаарч үзсэн юм.

	Тэр үеийн Европыг уншигчид өөрсдөө дотроо төсөөлөн бодож болох юм. Их буу нүргэлэн байна. Хөлсний эрх баригчдад хууртан залилуулсан европын олон хотын хүмүүс харийн дайнчдын хэзээ хэзээгүй цөмрөн орж ирэхийг хүлээн сууж байсан цаг. Сурч дадсан амьдралын хэвшил алдагдав. Үнэт чухал зүйлийн талаарх төсөөлөл холилдон арилж, савтай бензин, шуузалсан махтай хайрцаг, тэр тусмаа ногоон долларын баглаа нь айн тэвдсэн олон хөрөнгөтний хувьд ан цав гарсан хэсэг гантиг баримал юм уу, бөмбөгнөөс нуугаад өвөрлөөд явчхаж болохгүй асар том зургаас хавьгүй үнэтэй болж байлаа. Тэгээд ч зураг хөрөг, хуучны хүрэл баримал, хивс чихсэн хэдэн арван хайрцгийг далайн цаад руу илгээдэг болов. Ийм үед урлагт үнэхээр дурлах, эрээ цээргүй шунах явдал, цуглуулагч хүний хорхой, шунахай зан хоёрыг ялган зааглах аргагүй байлаа.

	Ингэхлээр Поль Гетти үнэхээр урлагийг үнэлдэг хүн хараахан биш нь мэдэгдэж байна. Тэрээр ашиг олзоо сайн олж, хөрөнгөө найдвартай хадгалах гэсэндээ уран зураг худалдан авч урлагийг ашиг хонжоо болгон өөрчилж завшдаг хүн. «Гетти ойл» пүүс сөнөлөө гэхэд Рембрандт Рембрандт л хэвээрээ үлдэж, үнэ нь хэмжээгүй зургийн цуглуулгад оруулсан сая сая хөрөнгө бол урьдаас бодоогүй юм тохиолдоход зориулсан наймаач хүний найдвартай даатгал болдог байна.

	...Хэдэн жилийн өмнө английн сонинуудын ихэс дээдсийн амьдралыг харуулдаг өдрийн мэдээний буланд зочдод зориулсан өдрийн болоод оройн зоог, үдэшлэгийн тухай дэлгэрэнгүй тайлан мэдээг нийтэлсэн бөгөөд үүнд английн нийгмийн шилдэг хүмүүс, бас зориуд түүнд оролцохоор хүрэлцэн ирсэн италийн гүн нар, Сан-Францискогийн банкны эзэд, испанийн вангийн ордны удмынхан, европын аж үйлдвэрийн том том нэгдлийн эзэд, зүйрлэшгүй их баян мөнгөний туламнууд, тэр ч байтугай энэтхэгийн нэг ража4 оролцсон байна. Уг хүлээн авалтыг Лондоноос хорин бээр газар орших хуучны нэгэн шилтгээнд хийжээ. Энэ шилтгээнд нэгэн удаа орохдоо би үзэсгэлэн гуаг нь биширч ханаагүй сэн. XVI зууны английн уран барилгын энэхүү хосгүй дурсгал нь хэдэн зууны турш Свазерленд гэгч гүнгийнхний үе залгамжлан суудаг эдлэн газар байжээ.

	Поль Гетти түүний эдлэнг худалдаж аваад шинэ байшинтай болсныхоо найрыг хийж байж л дээ. Английн ядуурсан гүнгийнхний удмыг долларын хүчээр төрсөн гэрээс нь хөөн зайлуулж, бие угаах үнэт чулуун онгоц, цаг уурын хиймэл төхөөрөмж, усанд сэлэн цэнгэх газар зэрэг шинэ шинэ зүйлийг авахад гурван сая орчим мөнгө гаргасан америкийн мөнгөний тулам хотын шуугиант амьдралаас ядраад хөдөө газар суухаар шийдсэн гэж ирсэн зочдод их л ядарсан шинж үзүүлэн ярьж байлаа. Ер нь ганц бие хүнд тохитой суух газартай болох цаг боллоо гэж хөөрхий Гетти үглэж байв. Нэг насаараа зочид буудлаар гэр хийх нь тохьгүй бөгөөд ашиггүй, учир нь их үнэтэй буурчийн газраас хөлс нь дийлдэшгүй өрөө авч суухад мөнгө гэдэг урсаж өгдөг нь мэдээж. Тэгээд ч гар татуу толгой баян эр буурал эртний ариун сайхныг хамгийн сүүлийн үеийн тохилог байдалтай хослуулсан шинэ сууцаа зочдод үзүүлж байлаа.

	Дээдсийн амьдралын мэдээ бичдэг сурвалжлагч нарын бодож үзсэнээр зөвхөн энэ хүлээн авалтад гэрийн эзэн хэдэн арван мянган доллароо гаргахад хүрчээ. Архи дарс гол мөрөн шиг урсан хальж, шампан дарс хэд хэдэн газраас оргилон хөөсөрч, хоол ундыг алтан савд өргөн барьж байв. Хэрээсээ хэтэртлээ ногоорсон мөнгөний туламнууд, сурвалжит удмын үр сад агсам тавихыг ёстой нэг үзүүлж өгчээ. Харин Поль Гетти бол тийм ч эх захаа алдсан архичин, зугаа хөөцөлдөгч хөнгөн хийсвэр хүн биш ээ. Түүний аж төрж буй нийгэм, түүний эргэлдэж буй орчин нь баян чинээлэг хүлээн авалт, цайллагын маягаар хааяа хааяа гараа гаргахыг шаарддаг юм. Гетти ч шүдээ зууж байж энэ бүхнийг хийдэг байна. Свазерлендийнхний шилтгээнийг Геттийн захиалгаар засаж, дээр өгүүлсэн цайллагыг бэлтгэсэн пүүсийн нэгэн төлөөлөгч хожим нь хэвлэлийн хүмүүст нууж хаалгүй ярихдаа, толгой баян өөрийн биеэр боодол хадаас юм уу, зураг дүүжлэхэд хэрэгтэй бөх утсыг худалдаж авсан тооцоог дахин дахин шалгаж, өвөр түрийг нь нэгжихдээ хүрч байсан гэжээ. Тэгээд хэдэн лааз майонез5, нэг багц лаврын навчны тооцоог тэмдэглэсэн баримтыг олохгүй байх үед шилтгээний эзэн хөөрхий үйлчлэгч хүнийг бараг уйлуулах шахжээ.

	Шог яриа болтол дэлгэрсэн Поль Геттийн харамч нарийн занг түүнийг таних хүн болгон ярьдаг юм. Ингэхэд Свазерлендийн асар том шилтгээнд жирийн харилцах утас ердөө ганцхан байдгийг ч бодоод үз л дээ. Уг утсыг эзний хувийн өрөөнд зоосон бөгөөд энд хөндлөнгийн хүн, түүний дотор зочид орохыг хатуу хоригложээ. Эднийд ирсэн хүмүүс утсаар ярих хэрэг гарахад ордны бүх өрөө тасалгаанд байрлуулсан хэдэн арван автомат утсыг л ашиглах боломжтой байдаг ажээ. Уншигчид үүнийг уншаад итгэж ядан инээх байх аа. Тэрбум тэрбум хөрөнгөний эзэн өөрөө урьж ирүүлсэн зочдоосоо автомат утасны мөнгө хураагчаар дамжуулан цент, пенс хураадаг гэхэд ердийн ухаантай хүн итгэхэд бэрх юм.

	Тэр тусмаа энэ бол яах аргагүй үнэн зүйл. Бас Поль Гетти ажил хэргийн албан бичиг, дансныхаа ихэнх хэсгийг арвилан хэмнэхийн үүднээс хуудас цаасыг ар өвөргүй бичиж, өөрөө бусдаас хүлээн авсан бичиг захидлынхаа хажуу буланд ч бичдэг зантай ажээ. Геттийн нэр, өргөн олон түмний өмнө хий сайрхах дуртай баячуудын дотор чамин юм болсон ивээн тэтгэх ажил зохиохтой төдий л холбоогүй юм.

	Гетти бол дээд цэгтээ хүрсэн арчаагүй харамч хахир зантай хүн бөгөөд түүний ойр хавьд байдаг хүмүүс заримдаа энэ хүнд ер нь өөрийн ухаан байна уу? гэж бодож үзэхэд хүрдэг ажээ.

	 

	 

	НИЙЦЭХГҮЙ ЮМЫГ НИЙЦҮҮЛДЭГ ХҮН

	Гетти өөрийн гэсэн ухаантай хүн. Түүний ухаан санаа цоо эрүүл саруул бөгөөд наймаа худалдааны хамгийн будилаантай нарийн зүйлийн учрыг ч дор нь олдог хүн. Тэрээр асар том далайцтай, маш ээдрээтэй хамаг ажлаа цор ганцаараа биеэ даан удирдаж, ингэхдээ оюун ухаан нь сулрах, доголдох, санаа сэтгэл нь будилах, төөрөлдөх гэдгийг гаднын хэнд ч харуулаагүй байгаа юм.

	...Түүний нефтийн үйлдвэрт ажилладаг арабын ажилчид ямар хэцүү нөхцөлд амьдарч, ажиллаж байдгийг мэдэх үү, та? гэж би түүнээс асуух үед Геттийн дуу хоолой суларч, хэдхэн сая доллароор саяхан уран зургийн сор болсон зураг худалдаж авснаа ярьж байхдаа их л хөгжүүн хөхиүн байсан байдал нь дорхноо алга болсныг ёстой нэг харууштай байсан билээ.

	Тэрээр яарсхийн бувтнан хэлэхдээ: «Өө тэгэлгүй яах вэ. Би тэдний хэцүү байдлыг засах гэж мэрийдэг л хүн. Тэдний амьдралыг сайжруулах цаг хугацаа болоосой гэж би хүлээж суудаг шүү. Миний ажилчдын төлөө юм хийх хэрэгтэй нь мэдээж. Би ажилчдаа бодолгүй яах вэ. Тэдний төлөө хийж болох бүхнийг хийе гэж санадаг... Надад итгэж үз... Харин би ч гэсэн ажилчин хүн гэж, би боддог. Би ялгаагүй ажил хийж байна. Хоногт арван таван цаг ажилладаг. Өдөр болгон шүү. Энэ бага гэж үү? Та намайг ойлгож байна уу?» гэж билээ.

	Бид ойлголгүй яах вэ. Гетти олон сая хөрөнгийг хөлсөө дуслуулан байж олж, худалдаа наймаа, нефтийн үнэ зэргийг мэдээлсэн бичиг сэлт, гэрээ хэлэлцээр, уран зургийн бүтээл, үнэ хаялцах худалдаа, зарж борлуулах зүйлийн бүртгэл, кока-колатай6 хайрцгууд байрлуулсан асар уужим мөртөө тохьгүй өрөөндөө олон цаг сууж өнгөрүүлдгийг ч мэдэж байна.

	Гэхдээ шатам хурц наранд нефтийн үйлдвэр хоногт арван таван цаг нуруугаа бөгтөр болтлоо зүтгэн ажиллаж, үнэхээр ялтан хүн шиг хэцүү ажил хийгээд арай л өлсөж үхэхгүй амиа зогооход хүрэлцэх төдий хөлс авдаг араб ажилчин, цаг болгонд хүлээн авч буй хэдэн арван мянган доллароо нягтлан тоолж, Свазерлендийн шилтгээндээ өдөр бүр арван таван цаг сууж ядартлаа ажилладаг Поль Гетти хоёрын хоорондох зөрүүг ч бид бас сайн ойлгож байна.

	Харин тэрбумтан гав ганцаараа хосгүй ховор нандин хоол, идээ будааг хиймэл шүдээрээ зажилж суухад тэрүүн шиг мянга мянган хүн шороо тоостой халуунд бүхэл өдөржингөө ажиллаж дуусаад муу урц овоохойдоо ирж, тосгүй түрэг шош бингээ керосин тос амтагдсан бүлээхэн усаар даруулан идэж суудаг юм.

	Тэдний эргэн тойронд суут хүмүүсийн бүтээлийг өлгөж, хоол ундны алтан хэрэгсэл тавиастай байдаггүй, өдрийн халуун, шөнийн хүйтний аль алинд нөмөр болж чаддаггүй, яаран тайрч хөрөөдөж хийсэн сарампай хана, гөлмөн төмрийн өөдсөөр битүүлсэн сууцыг хүн орогнодог байр гэж нэрлэхэд хэцүү бөгөөд гэрийн хүмүүсийн орны хэрэгсэл болдог газар, шалан дээр хаясан даавууны сэг: энэ бүхэн нь Арабын цөлийн гүнээс байнга нефть савлаж байдаг хүмүүсийн хамаг эд хөрөнгө юм.

	Энэ бол тэдний газар нутаг бөгөөд тэдний өвөг дээдэс энд сууж байжээ. Урьдын их замын дээрэмчин шиг Гетти тэдний хосгүй эд баялгийг эздээс нь хүзүүний шилэн чимгээр булаан авчээ. Гэхдээ орчин цагийн цагаан хувцастай ноёдын үйл ажиллагааг дээр үеийн дээрэмчидтэй жишихэд хавьтахааргүй их нь мэдээж.

	Одоо бол шинжлэх ухааны номоор, тэгэхдээ хөрөнгөтний мөлжих ухаанаар бүхнийг хийх боллоо. Бусдын газар нутаг, баялгийг өвөртлөх юу ч биш, бас энэ баялгийн жинхэнэ эздийг албадан ажиллуулж, газрын гүнээс гаргаж авсныгаа харийн хүний халаасанд зүгээр хийлгэж чаддаг байх ёстой. Ойрх Дорнодын нефтийн үйлдвэрийн ажилчин болгон жилийнхээ цалинг 3―5 ажлын өдөрт олдог гэж эдийн засагчид тооцоолсон байдаг. Жилийн бусад өдөр нь нефтийн үйлдвэрийн эздэд цэвэр орлого оруулдаг байна. Поль Гетти өөрийнхөө ажилчдыг арай өлсөөд үхчихээргүй, ажлаа хийлгээд байх боломжтой тэр хэмжээгээр тийм цалинг ажилчдадаа олгодог хүн юм. Тэрээр нутгийн хүмүүсийн хэтэрхий ядуу зүдүүг далимдуулан ашиглаж, тэдний бүдүүлэг амьдрал, хагас өлсгөлөнгийн байдлыг өөрөө баяжин хөлжих явдлынхаа хоёр дахь, нефтиэс олж буй орлогынхоо дараах гол эх сурвалжаа болгосон юм.

	Алтан сав суулга, Тинтореттогийн уран зургууд, шилтгээн, харш, далай их архи дарс, хувь нийлүүлсэн хөрөнгөний баримт сэлт, усны завь онгоц энэ бүхэн бол Геттийн хувийн өмч биш, харин тэрбумтан хүний нефтийн болон бусад үйлдвэр дээр нуруугаа бөхийлгөн ажиллаж буй хөдөлмөрчдөөс булаан авсан мөнгө юм. Түүний баялаг бол капиталист мөлжлөгийн оньсоор биетэй хөрөнгө болж хувирсан олон арван мянган хүний гачигдал, зовлон, цус, хөлс, өлсгөлөн, хэмжээлшгүй их шаналал даруй мөн. Эдийн засгийн ухааны хэлээр үүнийг нэмүү өртөг завшин олох гэж нэрлэдэг билээ.

	Геттийг ийнхүү эд баялгийн оргилд хүрэхэд нь зүгээр нэг аз таарах, хувийнхаа чанарыг маш зөв хослуулсан явдал тус болсон юм огт биш ээ. Энэ бүхэн чухамдаа Геттийг тэр оргилд хүрэхэд зөвхөн тус дөхөм үзүүлсэн төдий юм. Харин энэ баялгийн түшиг суурь нь хүн хүнээ мөлжих капиталист мөлжлөгийн зүй тогтол байгаа нь мэдээж.

	Гетти тийм ч эгэл жирийн хүн биш гэдэг нь гарцаагүй. Сүүлийн жилүүдэд ийм лут их баялаг хуримтлуулж чадсан америкийн тоотой баячуулын нэгэнд тэр зүй ёсоор орж буй ганцхан баримт л энэхүү наймаачныг онцгой хүний тоонд оруулах юм. Учир нь одоо үед «тэрбумтны клубт» шинэ гишүүн элсэн орох явдал бараг зогссон бөгөөд америкийн их ашиг хонжоо ологч сонгомол цөөн хүмүүс эргэн тойрноо хамгаалж аваад хөндлөнгөөс ямар ч хүнийг өөрсдийн түгжигдмэл хүрээнд оруулахгүй гэж мэрийдэг ажээ.

	Ийм явдалд юу тус болов оо? Санамсаргүй сохор аз уу? Магад ийм ч байсан үе бий. Сохор азаар тэр талх баригч юм уу, гуталчны хүү биш, харин саятан хүний хүү болж заяажээ. Эцэг Гетти нь сая сая хөрөнгөгүй байсан бол хүү нь хаанаас тэрбумтан болох билээ. Бараг дампуурдгийнхаа даваан дээр, ухаангүй мөрийтэй тоглож явах үедээ гэнэтхэн Арабын их цөлийн нефтиэр баян ордыг илрүүлсэн нь түүний хувьд азтай хэрэг болсон байна.

	Бүх юм өөрөөр эргэж, ажил үйлс нь баларч дампуурсан баячуудын нэрсийн урт цуваанд бас нэгэн нэр нэмэгдэж болох байсныг хэн үгүйсгэх билээ.

	Гетти капиталист зах зээлийн хамгийн нарийн ширийн зүйлийг ч мэддэг, аж үйлдвэрийн нарийн төвөгтэй цогцолборын асуудлыг сайн гадарладаг тул өөрийнхөө эзэнт улсыг ганцаар захирах удирдагч хүнийхээ эрхийг дээд зэргээр эдэлж ашигладаг. Нефтийн том пүүс эсхүл хөлөг онгоцны үйлдвэр, аль эсхүл янз бүрийн захиргаа, удирдах зөвлөл зэрэг дээрээ олон удирдлагатай эдийн засгийн нэлээд өргөн нэгдлийн бүрэлдэхүүнд багтдаг банкны дарга хүн алив нэгэн шийдвэр гаргахад элдэв олон газрын зөвшөөрөл, зохицуулах заавар гэх зэрэг зүйлс түүнд шаардагддаг.

	Гетти бол өөр хоорондоо харшилсан элдэв саналыг зохицуулах гэж зоволгүйгээр ганцаараа эдийн засгийн бүх эрхийг гартаа төвлөрүүлэн үйл ажиллагаагаа өрнүүлэх боломжтой бөгөөд энэ бол их хөрөнгө олоход багагүй ач тустай зүйл мөн. Удирдлагын нүсэр том систем нь олон бэрхшээл, дутагдалтай байхаас гадна зайлшгүй хэрэгтэй уян хатан байх боломж олгохгүй, зах зээлийн хэрэгцээнд түргэн тохируулж юмаа үйлдвэрлэх ажлыг хүндрүүлэн, техникийн дэвшлийг удаашруулж, нэг хэмээр тууштай түргэн ажиллах бололцоогүй болгодог байна.

	Геттийн сая саяар эргэлдүүлж байдаг их гарын наймаа нь архаг харамчтай нь хосолсон байдаг. Хүний гоо үзэсгэлэн, сайхан чанарыг магтан дуулсан дэлхийн урлагийн сортой олон жил танилцаж, мэддэг болсон мөртөө Гетти эцэг хүний ёс горим, хайр хүндэтгэлийг огт мэдэхгүй наймаачны ер бусын хахир хатуу зантай байдаг ажээ. Хосолж зэрэгцэж болохооргүй юмыг ийнхүү адгийн муухайгаар хослуулсан нь хамаг бүхнийг эвдэн зэврүүлж гандуулдаг мөнгөний ертөнц нөлөөлсний эцсийн дүн даруй мөн.

	Заль мэх, овжин арга болж хувирсан ухаан бодол; харгис хатуу зан болсон зориг зүрх; ихэмсэг сүржин маягт шилжсэн их гарын наймаачны цар далайц; хэт баяжин дэвжихийн үндэс болгосон урлагийг хүндэтгэх зан; харамч хатуу зангаар солигдсон ажилсаг хүний тооцоотой байдал энэ бүхэн бол дэлхийн хамгийн баян үйлдвэр худалдааны эзэн Жан Поль Геттийн нэрээр нэрлэгдэх орчин цагийн хөрөнгөт нийгмийн гүнд бий болсон үнэхээр байна гэхэд итгэмгүй аймшигт хослол, ёсноос гажуу хайлш мөн билээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ЗОХИОЛЧИЙН СҮҮЛЧИЙН ТЭМДЭГЛЭЛ

	Уншигч нар энэ номын сүүлчийн хуудсыг эргүүлэхээс өмнө зохиолчийн бие бас хэдэн үг хэлж, уншигчдын анхаарлыг түр саатуулмаар бодогдсон юм.

	Америк бол нарийн ээдрээтэй улс орон. Том, олон янзын, харилцан адилгүй, олон давхраатай улс бөгөөд америкчууд өөрсдөө, тэр тусмаа гадаадынхан, ялангуяа америкийн нийгмийн олон хүнд бэрх асуудал, нийгмийн гэм согогийг аль хэдийнээ хол хаяж, зөвхөн түүхийн сурах бичгээс олж мэддэг болсон цоо ондоо ертөнцийн иргэдэд бол тэр бүр ойлгогдохгүй орон билээ. Зөвхөн үүгээр бодоход Америкийн тухай бичнэ гэдэг хэцүү хэрэг.

	Бас энэ сэдвээр маш их зүйл бичигдсэн болохоор хэрэг явдал үүгээр огтхон ч хөнгөрдөггүй юм. Дотроосоо ч, Твен, Лондон, Драйзер, Колдуэлл зэрэг хурц авьяастай, шударга зохиолчид америкийн тухай бичсэн. Манай улсын алдарт хүмүүс болох Горький, Маяковский, Ильф, Петров, Пильняк, Эренбург нар ч бичиж байлаа. Сүүлийн жилүүдэд ч энэ сэдвээр багагүй зүйл бичигджээ. Симонов, Стрельников, Кондрашов, Боровик, Стуруа, Колесниченко нар тус бүрдээ л өөрсдийнхөөрөө энэ тухай бичсэн юм.

	Гэлээ гэхдээ энэ сэдвийг та бүхний уншсан номын дараа ч нэлээд хэмжээгээр дууссан гэж үзэж болох байлаа ч нэгмөсөн дуусаж, гүйцсэн хэмээн үзэж хараахан болохгүй билээ.

	Зохиогчийн бие «Америкийг нээх» гэж оролдоогүйнхээ адил түүнийг бас «хаах» гэж бодоогүй юм. Гагцхүү «америк маягийн амьдрал» гэгчийг бүрэлдүүлдэг бас нэг талыг нь уудлан илрүүлж ингэхдээ энэ улсын амьдрал, улс төрийн бодлогод хүчин чадал, эрх ашиг, биеэ өргөмжилсөн байдал нь багагүй чухал нөлөөлдөг хэдхэн өрх айлын олон түмэнд төдийлөн их зарлан тунхагладаггүй үйл ажиллагааг нь харуулах гэж мэрийсэн билээ.

	Ийм тайлбар нь ердөө л энэ улсын хүчин чадал, сул тал, сүр, түүхэн сул дорой байдал, ард түмний нь авьяаслаг эрч хүч, түүнчлэн авьяас билиг, эрч хүчний аль аль нь илрэн гарч чадахгүй капиталист зөрчлийн мухардмал байдал, XX зууны хоёрдугаар хагасын Америкийн Нэгдсэн Улс хэмээн нэрийдэж буй тэрхүү учир нь олдмооргүй сүлжилдсэн нарийн төвөгтэй систем бол ерөнхий хуваариар амархан хэмжигдэх маш энгийн, нэг төрлийн хэмжигдэхүүн биш гэдгийг сануулсан хэрэг мөн.

	Ийм хуваарь ямар ч л гэсэн байгаа юм.

	...Уолл-стрит хэмээх алдарт гудамжны амтай нийлсэн Пэйн, Вильям-стрит гэдэг Нью-Йоркийн хоёр гудамжны буланд одоог хүртэл америкийн том баячуудын бэлгэ тэмдэг болон цаг үе, далайн шуурганаас болоод харлаж бараантсан, өнгөрсөн зуунд барьсан олон багана бүхий пагдгар намхан байшингуудыг түрж шахсан ган, шилээр бүтсэн далан давхар пирамид тэнгэр өөд цойлон дүүлсэн байдаг. Энэ барилга эндээ гайхуулсан, бараг хэр нь хэтэрсэн юм шиг харагддаг. Яг л найр наадмын ёсорхуу хувцас өмссөн намба төвшин эрхэмсэг хүмүүсийн дотор доогуураа алд дэлэм өргөн өмдтэй, үс толгойгоо бүрзийлгэчихсэн нэг маягтай залуу зогсож байгаа мэт үзэгдэх авай. Хэт чамин барилгад америкийн капиталын хамгийн хүчирхэг угсаа залгамжлагчдын нэг болох ах дүү таван Рокфеллерийн мэдлийн «Чейз Манхэттен бэнк» гэгчийн төв байр байдаг билээ.

	Энэ барилгын асар уудам, зэвэрдэггүй гангаар ханыг нь бүрсэн үүдэн танхимд ороод миний анх ажигласан зүйл гэвээс хана руу нь шигтгэж зузаан шилний цаана суулгасан зүгээр ч биш, бүр атомын цаг байлаа. Үүнийг Торнтоны цагийн үйлдвэрт хийсэн байж мэдэх юм. Хэт чамин нь дэндсэн энэ цаг зөвхөн цаг минутыг төдийгүй, жил өдрийг ч заадаг ажгуу. Энэхүү электроны гайхамшиг зүйлд намайг анх дөхөж очиход түүний бяцхан цонхоор 8-р жил, 142 дахь өдөр, 12 цаг, 19 дэх минут гэж зааж байгаа нь харагдсан билээ. Одоогийн хуанлийн он биш, яагаад 8-р он гэж байдаг билээ гэж уншигч асууж болох юм.

	Одоо үед он цагийг тоолох янз бүрийн систем бий билээ. Христосчууд Христосын мэндэлсэн өдрөөс тоолдог. Будда Христосоос 543 жилээр ах тул одоогийн буддын хуанли 2511 жилээр тэмдэглэгдсэн байдаг. Тэрбумтан гэдэг нэртэй ноёдын мэдэлд байдаг доллар ч гэсэн өөрийн гэсэн он тоололтой байдаг ажээ. Долларт хүн төрөлхтний түүх ер падгүй. Доллар өөрийн он цаг, үе шаттай. Намайг тэнд очихоос яг найман жилийн өмнө санхүүгийн элдэв башир арга хийж чадсаны ачаар Уолл-стритийн гудамжнаа «Чейз Манхэттен бэнк» бий болж, үүний учир Рокфеллерийн тэнгэр тулсан барилгад буй атомын цаг он жилийг онцгой, уолл-стритийн аргаар тоолох болжээ.

	Тэрбумтан гэдэг нэртэй ноёд өөрсдөдөө оногдсон сөнөх цагийг сунгахын тулд атомын болон электрон техник, хүний суу билгийн сүүлийн үеийн нээлт, ололтоор биеэ халхавчлахаар яарч, эд өлгийн болон оюуны хамаг байдаг нөөц боломжоо дайчилж, өөрсдийн орчноос хамгийн шаламгай, зальтай зүтгэлтэн нараа эрж хайж байна. Тэд нэгэнт үеэ өнгөрүүлсэн цаг хугацаагаа атомын цагийн хуурамч цохилтоор тоолж, бусдын толгойг эргүүлэхийг хичээдэг болжээ. Атомын цаг гэдэг сайхан зүйл гэдгийг ярих юун. Гэвч долларын албанд зүтгэхээр тавигдсан тэр цаг хэдэн арван жилээр сүүлджээ.

	Америкийн капитализмын ерөнхий хуваарь нь хамгийн нарийн төвөгтэй байлаа ч гэсэн капитализм өөрөө хугацаагаа дууссан явдал юм. Өнөөгийн Америк орны зөрчил бол тус орны асар их үйлдвэрлэх хүчин, өөрсдийгөө Тэрбумтан хэмээн ихэмсгээр нэрийдсэн хэдхэн ноёдын арааны нь шүлс гоожсон шуналын хорон мөргөлдөөн, эвлэршгүй зөрчил будилааны үр дагавар даруй мөн.

	Дэлхийд эдүгээ америкийн мөнгөний туламнуудын ид цэцэглэж байсан XIX зуун ч биш, уолл-стритийн он тооллын 8-р он ч бус, харин Аугаа их Октябрийн хоёрдугаар 50 жил эхлээд явж байна. Аврагдан үлдэж чадаагүй тэр зүйлийг ямар ч арга саамаар, тэр ч байтугай атомын болоод бусад зүйлээр ч аварч амжихгүй ээ.

	Уолл-стритийн цагийн түлхсэн зүү он цагийг хууран мэхэлж чадахгүй ээ!

Заметки

		[←1]
	 Эрт дээр үед хүнээр өргөл барьдаг нар, гал, дайны бурхан




	[←2]
	 Нэг баррель нь 159 литртэй тэнцэнэ




	[←3]
	 Кемпинг — camping (англи), авто хөсгөөр аялагчдад зориулсан лагерь гэсэн утгатай үг (орч.)




	[←4]
	 Ража — энэтхэгийн ихэс дээдсийн нэг хэргэм цол (орч.)




	[←5]
	 Майонез — өндөгний шар, гич, самрын тос, цуугаар хийсэн сүмс




	[←6]
	 Кока-кола — нэгэн зүйл ундаа

